LIGJ
Nr. 26/2019

PËR SHËRBIMIN PËRMBARIMOR GJYQËSOR PRIVAT

Në mbështetje të neneve 78, 81, pika 1, dhe 83, pika 1, të Kushtetutës, me propozimin e një deputeti,

KUVENDI
I REPUBLIKËS SË SHQIPËRISË

VENDOSI:

KREU I
DISPOZITA TË PËRGJITHSHME

Neni 1
Objekti 

Ky ligj ka si objekt përcaktimin e mënyrës së organizimit dhe të funksionimit të Shërbimit Përmbarimor Gjyqësor Privat, kushtet që duhet të përmbushin individët për të ushtruar detyrën e përmbaruesit gjyqësor privat, statusin, masat disiplinore, detyrat, përgjegjësitë, rregullat e caktimit të tarifave, si dhe marrëdhëniet me institucionet shtetërore dhe me subjektet e tjera publike dhe private.
Neni 2
Fusha e zbatimit

1. Ky ligj zbatohet për përmbaruesit gjyqësorë privatë, që kryejnë veprimet e tyre procedurale për ekzekutimin e detyrueshëm të titujve ekzekutivë, sipas dispozitave të Kodit të Procedurës Civile, Kodit Civil, akteve të tjera ligjore, si dhe për subjektet e tjera private dhe shtetërore, që përfshihen në procesin e ekzekutimit.
2. Ky ligj zbatohet edhe për veprimtaritë dytësore që kryhen nga përmbaruesi gjyqësor privat dhe që përfshijnë:
a) kryerjen e njoftimit të akteve gjyqësore dhe dokumenteve zyrtare;
b) njoftimin dhe kryerjen e mbledhjes së detyrimeve financiare me mirëkuptim, me kërkesë të të interesuarve;
c) kryerjen e konstatimeve të fakteve, sendeve dhe dukurive lehtësisht të verifikueshme, që nuk kërkojnë njohuri specifike teknike sipas legjislacionit në fuqi, me kërkesë të të  interesuarve;
ç) kryerjen e shitjes së sendeve në ankand publik me kërkesë të të interesuarve.

Neni 3
Përkufizime

Në këtë ligj termat e mëposhtëm kanë këto kuptime:
a) “Dhoma”, në kuptim të këtij ligji, është Dhoma Kombëtare e Përmbaruesve Gjyqësorë Privatë;
b) “Kandidat përmbarues” është individi që kryen trajnimin e detyrueshëm fillestar 1-vjeçar pranë Qendrës Kombëtare të Trajnimit të Përmbaruesve; 
c) “Licenca e ushtrimit të veprimtarisë përmbarimore” (më poshtë licenca) është dokumenti zyrtar i lëshuar nga ministria, që i jep të drejtën një individi për kryerjen e veprimtarisë përmbarimore;
ç) “Ministri” është ministri përgjegjës për çështjet e drejtësisë në Republikën e Shqipërisë;
d) “Ministria” është ministria përgjegjëse për çështjet e drejtësisë në Republikën e Shqipërisë;
dh) “Ndihmës përmbarues” është individi që ka përfunduar trajnimin e detyrueshëm fillestar 1-vjeçar dhe që mbështet administrativisht përmbaruesin gjyqësor privat në përputhje me dispozitat e këtij ligji;
e) “Përmbarues gjyqësor privat” është individi i licencuar nga ministri dhe i regjistruar në regjistrat e përmbaruesve gjyqësorë privatë në përputhje me dispozitat e këtij ligji;
ë) “Procedura përmbarimore” nënkupton çdo veprim të ndërmarrë në përputhje me Kodin e Procedurës Civile dhe parashikimet e këtij ligji, me qëllim ekzekutimin e titujve ekzekutivë;
f) “Qendra e Trajnimit”, në kuptim të këtij ligji, është Qendra Kombëtare e Trajnimit të Përmbaruesve;
g) “Veprimtari dytësore e përmbaruesit gjyqësor privat” është veprimtaria që kryhet sipas përcaktimeve të këtij ligji vetëm nga përmbaruesi gjyqësor privat;
gj) Termat “kandidat përmbarues”, “ndihmëspërmbarues”, “përmbarues gjyqësor privat” nënkuptojnë çdo individ që përmbush kushtet e përcaktuara në këtë ligj, pavarësisht gjinisë.
 
Neni 4
Shërbimi Përmbarimor Gjyqësor

Shërbimi Përmbarimor në Republikën e Shqipërisë organizohet në Shërbimin Përmbarimor Gjyqësor Shtetëror, sipas legjislacionit në fuqi për organizimin dhe funksionimin e Shërbimit të Përmbarimit Gjyqësor dhe në Shërbimin Përmbarimor Gjyqësor të organizuar mbi baza private, sipas këtij ligji dhe akteve të tjera ligjore.

KREU II
SHËRBIMI PËRMBARIMOR GJYQËSOR PRIVAT

Neni 5
Subjektet që ushtrojnë shërbimin përmbarimor gjyqësor privat

1. Veprimet përmbarimore kryhen vetëm nga individë, që janë pajisur me licencën individuale të ushtrimit të veprimtarisë përmbarimore, në përputhje me kushtet e parashikuara në këtë ligj, nën përgjegjësinë vetjake të tyre. 
2. Përmbaruesi gjyqësor privat i ushtron veprimet përmbarimore, në përputhje me dispozitat e këtij ligji dhe Kodin e Procedurës Civile.

Neni 6
Organizimi i përmbaruesve gjyqësorë

1. Përmbaruesi gjyqësor privat ushtron veprimtarinë në mënyrë individuale.
2.  Përmbaruesit gjyqësorë privatë mund të organizohen në zyra të përmbarimit privat, duke u regjistruar në një nga format e parashikuara në legjislacionin në fuqi për tregtarët dhe shoqëritë tregtare. Licenca e ushtrimit të veprimtarisë përmbarimore është individuale dhe i përket vetëm individit të licencuar si përmbarues gjyqësor privat.
3. Administratorë, ortakë dhe/ose aksionarë të zyrave të përmbarimit privat mund të jenë vetëm individët e licencuar si përmbarues gjyqësorë privatë. Përmbaruesi gjyqësor privat mund të jetë administrator, ortak dhe/ose aksionar vetëm pranë një zyre të përmbarimit privat.
4. Zyrat e përmbarimit privat duhet të kenë si objekt ekskluziv të veprimtarisë së tyre tregtare vetëm aktivitetet e parashikuara në nenin 2 të këtij ligji.
5. Qendra Kombëtare e Biznesit regjistron një zyrë të përmbarimit privat në regjistrin tregtar, vetëm pasi vërteton përmbushjen e kushteve ligjore të parashikuara në pikat 2 dhe 3 të këtij neni.
6. Qendra Kombëtare e Biznesit çregjistron, brenda 3 ditëve pune, një zyrë të përmbarimit privat me ortak të vetëm, kur ndryshojnë kushtet ligjore të parashikuara në pikat 2 dhe 3 të këtij neni.

Neni 7
Funksioni publik i Shërbimit Përmbarimor Gjyqësor Privat

1. Shërbimi Përmbarimor Gjyqësor Privat është një funksion i pavarur me karakter publik, i cili ushtrohet nga përmbaruesit gjyqësorë privatë dhe zyrat e përmbarimit privat.
2. Përmbaruesit gjyqësorë privatë dhe zyrat e përmbarimit privat, në ushtrimin e funksioneve të tyre, i nënshtrohen zbatimit të dispozitave të këtij ligji, Kodit të Procedurës Civile, Kodit Civil dhe ligjeve të tjera për ekzekutimin e titujve ekzekutivë.

Neni 8
Statusi ligjor i përmbaruesit gjyqësor privat

1. Përmbaruesi gjyqësor privat kryen dhe mban detyrën në emër dhe nën përgjegjësinë e tij vetjake. 
2. Vetëm individët e licencuar, sipas kushteve dhe rregullave të përcaktuara në këtë ligj, mund të kryejnë procedura ekzekutimi brenda funksionit të Shërbimit Përmbarimor Gjyqësor të organizuar mbi baza private dhe/ose veprimtari dytësore, sipas përcaktimeve të këtij ligji.

Neni 9
Numri i përgjithshëm i përmbaruesve gjyqësorë privatë

1. Numri i përgjithshëm i përmbaruesve gjyqësorë privatë, që ushtrojnë veprimtarinë në territorin e Republikës së Shqipërisë, si rregull, nuk mund të jetë më i lartë se numri i përcaktuar nga raporti 1 përmbarues gjyqësor privat për çdo 20 000 banorë rezidentë, bazuar në të dhënat zyrtare të censusit të fundit të përgjithshëm të popullsisë dhe banesave. Ministri, në varësi të nevojës publike dhe në bazë të propozimit të arsyetuar të Dhomës, mund të caktojë një numër më të madh ose më të vogël të përmbaruesve gjyqësore privatë.
2. Ministri, pasi të ketë marrë mendimin me shkrim të Dhomës dhe pa tejkaluar numrin e përgjithshëm të parashikuar në pikën 1, të këtij neni, përcakton me urdhër, të paktën çdo 5 vjet, numrin e përmbaruesve gjyqësorë privatë në çdo rreth gjyqësor.
Kriteret për përcaktimin e numrit të përmbaruesve gjyqësorë privatë në çdo rreth gjyqësor bazohen në mënyrë të veçantë në:
a) vëllimin minimal të punës të veprimtarisë përmbarimore;
b) zhvillimin ekonomik rajonal;
c) veçoritë e territorit dhe mjetet e komunikimit dhe të transportit.
3. Numri i përgjithshëm i ndihmëspërmbaruesve nuk mund të jetë më i lartë se një e katërta e numrit të përgjithshëm të përmbaruesve gjyqësorë privatë me status aktivë. 
4. Përmbaruesi gjyqësor ose zyra e përmbarimit privat mund të ketë selinë në çdo rreth gjyqësor ku nuk është plotësuar numri i përmbaruesve, sipas përcaktimeve të këtij neni. 
5. Ministria dhe Dhoma publikojnë dhe përditësojnë hartën e shpërndarjes gjeografike të përmbaruesve gjyqësorë privatë në territorin e Republikës së Shqipërisë.

Neni 10
Juridiksioni territorial i Shërbimit Përmbarimor Gjyqësor Privat

Përmbaruesi gjyqësor privat ose zyrat e përmbarimit privat ushtrojnë veprimtarinë përmbarimore në të gjithë territorin e Republikës së Shqipërisë, në përputhje me parashikimet e Kodit të Procedurës Civile, këtij ligji dhe ligjeve të tjera për ekzekutimin e titujve ekzekutivë.

Neni 11
Detyrimi për të kryer ekzekutimin

Përmbaruesi gjyqësor privat nuk mund të refuzojë një kërkesë për vënie në ekzekutim dhe/ose kryerjen e veprimeve të ekzekutimit, me përjashtim të shkaqeve që përbëjnë pengesë ligjore, në rastet kur pala kreditore:
a) përfshihet në kategoritë përfituese të ndihmës ekonomike ose të pensionit të pleqërisë, apo është një person me aftësi të kufizuara;
b) ka qenë përfituese e ndihmës juridike dytësore, në përputhje me legjislacionin në fuqi për ndihmën juridike të garantuar nga shteti; 
c) është viktimë e veprës penale, së cilës i është njohur e drejta për shpërblimin e dëmit me vendim gjyqësor të formës së prerë;
ç) paraqet për ekzekutim një vendim përfundimtar të gjykatës administrative, që ka marrë formë të prerë, sipas legjislacionit në fuqi për gjykatat administrative dhe gjykimin e mosmarrëveshjeve administrative;
d) kërkon vënien në ekzekutim të vendimit për kundërvajtjen administrative, të nxjerrë në përputhje me dispozitat e legjislacionit në fuqi për kundërvajtjet administrative.

Neni 12
Papajtueshmëritë

1. Përmbaruesi gjyqësor privat nuk mund të ushtrojë njëkohësisht funksione publike dhe të praktikojë profesionin e avokatit, noterit apo ndërmjetësit, si dhe nuk mund të kryejë  veprimtari që vjen në kundërshtim me dispozitat e këtij ligji ose është e papajtueshme me ushtrimin e detyrës së përmbaruesit gjyqësor privat.
2. Përmbaruesi gjyqësor privat nuk mund të ushtrojë veprimtari tjetër politike, shtetërore ose profesionale që realizohet kundrejt pagesës, me përjashtim të veprimtarisë akademike ose shkencore. 
3. Një përmbarues gjyqësor privat apo një zyrë e përmbarimit privat nuk duhet të përdorë të njëjtën hapësirë zyre me një avokat, studio avokatie, noter ose ndonjë person tjetër fizik ose juridik, gjatë ushtrimit të funksionit të tij.
4. Përmbaruesi gjyqësor privat nuk mund të angazhohet në veprimtari përmbarimore, e cila mund të cenojë paanshmërinë e tij. 

Neni 13
Konflikti i interesit

1. Përmbaruesi gjyqësor privat është i detyruar të mos pranojë kërkesën për vënie në ekzekutim ose të heqë dorë nga ekzekutimi kur ky ka filluar, nëse ai ka marrë dijeni ose duhet të kishte marrë dijeni për ekzistencën e një shkaku, që tregon një konflikt interesi, kur:
a) ka një interes personal, të lidhur në mënyrë të drejtpërdrejtë me të apo të afërmit e tij deri në shkallën e dytë, në çështjen për të cilën kërkohet ose ka filluar ekzekutimi;
b) përmbaruesi gjyqësor privat është kujdestar apo përfaqësues i njërës prej palëve në proces ekzekutimi;
c) ai vetë, bashkëshorti/ja ose të afërmit e tij deri në shkallën e dytë janë në konflikt gjyqësor, në marrëdhënie kredie ose huaje me njërën prej palëve në proces ekzekutimi;
ç) bashkëshorti/ja, bashkëjetuesi/ja ose të afërmit e tij deri në shkallë të dytë përfaqësojnë në rolin e avokatit dhe/ose kanë kryer veprimtari në rolin e noterit me njërën prej palëve në proces ekzekutimi;
d) ekziston një arsye serioze dhe e mjaftueshme që tregon një situatë konflikti interesi.
2. Nëse rrethana të tilla vërtetohen ndërmjet ortakëve, aksionarëve apo administratorit të një zyre përmbarimi privat, secili përmbarues gjyqësor privat i kësaj zyre është i detyruar që të mos pranojë kërkesën për vënie në ekzekutim apo të heqë dorë nga ekzekutimi, kur ky ka filluar.

Neni 14
Përgjegjësitë e ministrit 

Ministri ushtron përgjegjësitë e mëposhtme:
a) jep, pezullon ose heq licencën e ushtrimit të veprimtarisë përmbarimore të përmbaruesit gjyqësor privat;
b) kontrollon, nëpërmjet strukturave përgjegjëse të ministrisë, zbatimin e këtij ligji dhe akteve të tjera ligjore e nënligjore, lidhur me veprimtarinë e përmbaruesve gjyqësorë privatë;
c) miraton Kodin e Etikës së përmbaruesve gjyqësorë privatë;
ç) fillon procedimin disiplinor ndaj përmbaruesve gjyqësorë privatë, sipas parashikimeve të këtij ligji;
d) miraton rregullat e funksionimit të komisionit vlerësues për provimin e kualifikimit të përmbaruesve gjyqësorë privatë, sipas parashikimeve të këtij ligji;
dh) miraton modelin e kontratës së shërbimit, që lidhet midis përmbaruesit gjyqësor privat dhe palës së interesuar pasi merret mendimi i Dhomës;
e) përcakton tarifat përkatëse për kryerjen e shërbimit të përmbarimit gjyqësor privat, në bashkëpunim me ministrin përgjegjës për financat, pasi merret mendimi i Dhomës;
ë) cakton një të deleguar në mbledhjet e Këshillit Drejtues të Dhomës pa të drejtë vote;
f) organizon provimin e kualifikimit për përmbarues gjyqësor privat;
g) miraton modelin e kontratës që lidhet midis përmbaruesit gjyqësor privat dhe palës së interesuar për njoftimin dhe mbledhjen e detyrimeve financiare me mirëkuptim;
gj) miraton modelin e kontratës që lidhet midis përmbaruesit gjyqësor privat dhe palës së interesuar për kryerjen e konstatimeve të fakteve, sendeve dhe dukurive lehtësisht të verifikueshme, që nuk kërkojnë njohuri specifike teknike, sipas legjislacionit në fuqi;
h) miraton modelin e kontratës që lidhet midis përmbaruesit gjyqësor privat dhe palës së interesuar për shitjen e sendeve në ankand publik;
i) miraton rregulla të hollësishme për krijimin, mbajtjen dhe administrimin e arkivave, bazuar në legjislacionin në fuqi, pasi merret mendimi i Dhomës.

KREU III
LICENCIMI DHE REGJISTRIMI

Neni 15
Organi licencues

1. Ministri është autoriteti shtetëror përgjegjës, i cili u jep licencën individuale për ushtrimin e veprimtarisë përmbarimore individëve që kërkojnë të ushtrojnë veprimtarinë e tyre si përmbarues gjyqësorë privatë, në përputhje me rregullat dhe procedurat e parashikuara në këtë ligj.
2. Asnjë individ nuk mund të fitojë titullin dhe të ushtrojë funksionin e përmbaruesit gjyqësor privat, pa u pajisur më parë me licencën për ushtrimin e veprimtarisë përmbarimore, sipas parashikimeve të këtij ligji.  


Neni 16
Kushtet për licencimin e përmbaruesit gjyqësor privat

Individi, që kërkon të licencohet si përmbarues gjyqësor privat, duhet të plotësojë kushtet e mëposhtme:
a) të jetë shtetas shqiptar;
b) të ketë zotësi të plotë juridike për të vepruar;
c) të ketë përfunduar programin e ciklit të dytë të studimeve universitare për drejtësi brenda vendit, ose diplomë të njësuar me të, apo të ketë përfunduar studimet universitare për drejtësi jashtë vendit, të njohur dhe njësuar, sipas legjislacionit në fuqi për arsimin e lartë në Republikën e Shqipërisë;
ç) të ketë përfunduar me sukses programin e detyrueshëm 1-vjeçar të trajnimit fillestar pranë Qendrës së Trajnimit;
d) të jetë në marrëdhënie pune me kohë të plotë me një përmbarues gjyqësor privat ose zyrë të përmbarimit privat, si ndihmëspërmbarues për një periudhë jo më të vogël se 2 vjet, pas kryerjes së trajnimit të detyrueshëm fillestar;
dh) të ketë kaluar me sukses provimin e kualifikimit si përmbarues gjyqësor privat;
e) të mos jetë dënuar me vendim gjyqësor të formës së prerë:
i. për një vepër penale të kryer me dashje, për të cilën nuk është rehabilituar;
ii. për një vepër penale të kryer me pakujdesi, për të cilën nuk është rehabilituar dhe që cenon figurën dhe integritetin e profesionit të përmbaruesit gjyqësor privat;
iii. për një vepër penale të kryer me dashje, për të cilën është rehabilituar, kur vepra penale cenon figurën dhe integritetin e profesionit të përmbaruesit gjyqësor privat.
ë) të mos jetë shkarkuar nga ushtrimi i detyrës ose funksionit publik, me vendim të organit kompetent, që ka marrë formë të prerë.

Neni 17
Qendra Kombëtare e Trajnimit të Përmbaruesve
 
1. Qendra Kombëtare e Trajnimit të Përmbaruesve ngrihet pranë Dhomës dhe është institucioni përgjegjës për trajnimin fillestar dhe vazhdues të përmbaruesve gjyqësorë privatë. Qendra e Trajnimit financohet dhe administrohet nga Dhoma.
2. Qendra e Trajnimit ofron programet e trajnimit fillestar për kandidatët për përmbarues gjyqësor privat, si dhe programet e trajnimit vazhdues për përmbaruesit gjyqësorë privatë. Qendra e Trajnimit mund të ofrojë edhe kurse trajnimi për juristët që synojnë njohuri profesionale, teorike dhe praktike në fushën e ekzekutimit të detyruar përmbarimor.
3. Tarifat e formimit fillestar dhe tё formimit vazhdues pranë Qendrës së Trajnimit miratohen nga Dhoma. 
4. Dhoma mund të lidhë marrëveshje bashkëpunimi me organet drejtuese të dhomave të tjera të profesioneve të lira dhe/ose me institucione të tjera të interesuara, lidhur me organizimin e programeve të përbashkëta të trajnimeve ose për trajnime specifike.
5. Rregulla të hollësishme për mënyrën e organizimit dhe funksionimit të Qendrës së Trajnimit, mënyrën e financimit, si dhe përzgjedhjen dhe veprimtarinë e stafit akademik, përcaktohen në Rregulloren e Qendrës së Trajnimit, e cila miratohet nga ministri me propozim të Dhomës. 

Neni 18
Trajnimi fillestar

[bookmark: _Hlk529285651]1. Dhoma kryen çdo vit analizë mbi nevojën e zhvillimit të provimit të pranimit në trajnimin fillestar, me synim për të garantuar, për të paktën 3 vitet në vijim, një numër të mjaftueshëm kandidatësh për plotësimin e vendeve vakante të përmbaruesve gjyqësorë privatë. Në rast se nga analiza konstatohet mundësia e krijimit të të paktën 7 vendeve vakante në 3 vitet e ardhshme, ministri, pas marrjes së mendimit me shkrim nga Dhoma, përcakton me urdhër numrin e vendeve si kandidat përmbarues, që do të pranohen në programin e trajnimit fillestar.
2. Dhoma shpall në Buletinin e Njoftimeve Zyrtare thirrjen për shprehjen e interesit për hyrjen në provimin e pranimit në trajnimin fillestar, e cila përmban afatin, brenda të cilit duhet të dorëzohet shprehja e interesit, dokumentacionin bashkëlidhur me të, si dhe adresën postare dhe elektronike të dërgimit të tyre. Thirrja publikohet, për të paktën dy javë rresht, në faqen zyrtare të Dhomës dhe ministrisë.
3. Kandidatët për përmbarues gjyqësor privat që përmbushin kushtet e parashikuara, në shkronjat “a”, “b”, “c”, “e”, dhe “ë”, të nenit 16, të këtij ligji, kanë të drejtë të marrin pjesë në provimin e pranimit në trajnimin fillestar. Kandidati që kalon me sukses provimin e pranimit në programin e trajnimit fillestar pranohet për të ndjekur programin e detyrueshëm 1-vjeçar për trajnimin fillestar pranë Qendrës së Trajnimit. 
4. Programi i Detyrueshëm për Trajnimin Fillestar përcakton rregullat dhe kushtet për zhvillimin e provimit të pranimit, lëndët, metodat e trajnimit, modulet ose kurset e trajnimit, rregullat për kontrollin e njohurive në përfundim të trajnimit fillestar, si dhe rregullat dhe kushtet për lëshimin e vërtetimit për përfundimin me sukses të programit të trajnimit fillestar.
5. Programi i Detyrueshëm për Trajnimin Fillestar miratohet nga ministri, me propozim të Dhomës.

Neni 19
Ndihmëspërmbaruesi

1. Kandidatët për përmbarues gjyqësor privat, të cilët kanë kryer trajnimin fillestar dhe që përmbushin kushtet e parashikuara në shkronjat “a”, “b”, “c”, “ç”, “e” dhe “ë”, të nenit 16, të këtij ligji, kanë të drejtë të regjistrohen pranë ministrisë si ndihmëspërmbarues. 
2. Ministria, pasi verifikon nëse dokumentet e paraqitura nga kërkuesi janë në përputhje të plotë me kriteret e përcaktuara në këtë ligj, bën regjistrimin në regjistrin e parashikuar në nenin 23 të këtij ligji. 
3. Ndihmëspërmbaruesi kryhen veprimtarinë duke u punësuar pranë një përmbaruesi gjyqësor privat të licencuar ose një zyre të përmbarimit privat, që ushtron veprimtarinë në mënyrë aktive. Ndihmëspërmbaruesi nuk mund të jetë bashkëshort ose i afërt deri në shkallë të dytë i përmbaruesit gjyqësor pranë të cilit punësohet.
4. Përmbaruesit gjyqësorë privatë kanë të drejtë të pranojnë jo më shumë se një ndihmëspërmbarues, ndërsa zyrat e përmbarimit privat mund të pranojnë jo më shumë se një ndihmëspërmbarues për çdo përmbarues gjyqësor privat që vepron pranë zyrës. 
5. Ndihmëspërmbaruesi, me kërkesë të përmbaruesit gjyqësor privat, mbështet dhe asiston me aktivitetet administrative të veprimtarisë përmbarimore, por nuk mund të kryejë procedura që lidhen me ekzekutimin. 
6. Ndihmëspërmbaruesi e ushtron veprimtarinë vetëm pranë përmbaruesit gjyqësor privat ku është punësuar, me të cilin lidh një kontratë pune me kohë të plotë, në përputhje me parashikimet e Kodit të Punës dhe legjislacionit në fuqi për sigurimet shoqërore.
7. Ndihmëspërmbaruesi, brenda 15 ditëve nga momenti i lidhjes së kontratës me përmbaruesin gjyqësor privat, depoziton në Dhomë dhe në ministri një kopje të kontratës dhe dokumentacionin ligjor të kërkuar.  
8. Ndihmëspërmbaruesi mund të transferohet pranë një përmbaruesi gjyqësor të ndryshëm nga ai ku është punësuar vetëm me pëlqimin e përmbaruesve respektivë, pas njoftimit të ministrit dhe të Dhomës. Transferimi shënohet në regjistër.
9. Puna e ndihmëspërmbaruesit vlerësohet nga përmbaruesi gjyqësor privat përgjegjës për çdo vit kalendarik. Vlerësimi dorëzohet pranë Dhomës jo më vonë se data 31 janar e çdo viti. Dhoma përcakton rregulla më të hollësishme për kriteret, metodologjinë dhe nivelet e vlerësimit të ndihmëspërmbaruesit. Ndihmëspërmbaruesi ka detyrim të ndjekë programin e detyrueshëm të trajnimit vazhdues pranë Qendrës së Trajnimit.
10. Dokumentacioni i nevojshëm për regjistrimin si ndihmëspërmbarues përcaktohet me urdhër të  ministrit.

Neni 20
Provimi i kualifikimit

1. Provimi i kualifikimit për përmbarues gjyqësor privat planifikohet për zhvillim bazuar mbi kërkesat dhe nevojat publike për numrin e tyre, sipas parashikimeve të nenit 9, të këtij ligji, me urdhër të ministrit.
2. Në rast krijimi vendi vakant për përmbarues gjyqësor privat, të gjithë ndihmëspërmbaruesit, që përmbushin kushtet e parashikuara në shkronjat “a”, “b”, “c”, “ç”, “d”, “e” dhe “ë”, të nenit 16, të këtij ligji, kanë të drejtë t`i nënshtrohen provimit të kualifikimit për përmbarues gjyqësor privat.
3. Provimi i kualifikimit për përmbaruesit gjyqësorë privatë zhvillohet përpara një komisioni me këtë përbërje:
a) një anëtar i caktuar nga Dhoma;
b) një anëtar i caktuar nga ministria;
c) një anëtar i caktuar nga Fakulteti i Drejtësisë i Universitetit të Tiranës.
4. Njoftimi për organizimin e provimit të kualifikimit të përmbaruesve gjyqësorë privatë shpallet në Buletinin e Njoftimeve Zyrtare dhe publikohet, për së paku 15 ditë, në faqen zyrtare të ministrisë dhe të Dhomës.
5. Provimi i kualifikimit përbëhet nga pjesa e kontrollit të njohurive me shkrim dhe pjesa e provimit me gojë, ku pjesa e provimit me shkrim përmban 75 për qind të numrit total të pikëve. Kandidatët kanë të drejtë të hyjnë në pjesën e provimit me shkrim deri në 3 herë. 
6. Provimi me gojë zhvillohet brenda një afati prej 4 javësh pas provimit përkatës me shkrim para Komisionit të Kualifikimit. Në provimin me gojë mund të kalojnë vetëm personat që kanë marrë të paktën 60 për qind të pikëve në provimin me shkrim. Provimet me gojë janë të hapura për publikun.
7. Anëtarët e Komisionit të Kualifikimit, pas përfundimit të provimit me gojë, japin vlerësimin e tyre në lidhje me rezultatet për çdo individ në konsultime me dyer të mbyllura. Anëtarët e komisionit janë të detyruar të ruajnë konfidencialitetin e diskutimeve dhe të votimit. 
8. Fitues është individi që ka mbledhur pikët më të larta në provimin e kualifikimit, me kusht që të ketë grumbulluar minimalisht 60 për qind të pikëve maksimale të parashikuara, deri në plotësimin e vendeve vakante, sipas urdhrit të ministrit, të parashikuar në pikën 1 të këtij neni. 
9. Pas zhvillimit të provimit të kualifikimit, lista e fituesve shpallet publikisht dhe qëndron e afishuar për 15 ditë në selinë e ministrisë, Dhomës, si edhe në faqet zyrtare të tyre.
10. Rregullat e hollësishme për funksionimin e Komisionit të Kualifikimit, zhvillimin e provimeve dhe procedurën e vlerësimit përcaktohen me urdhër të ministrit, pasi të jetë marrë mendimi i Dhomës.

Neni 21
Betimi i përmbaruesit gjyqësor privat, regjistrimi dhe fillimi i veprimtarisë

1. Ministri licencon si përmbarues gjyqësor privat, individin që përmbush kushtet e parashikuara në nenin 16, të këtij ligji, dhe që është shpallur fitues i provimit të kualifikimit në përputhje me pikën 8, të nenit 20, të këtij ligji.  
2. Përmbaruesi gjyqësor privat bën betimin përpara ministrit, ose një përfaqësuesi të autorizuar prej tij, sipas deklaratës solemne: 
“Betohem se detyrat e përmbaruesit gjyqësor privat do t'i kryej në përputhje me ligjin, duke i qëndruar besnik Kushtetutës së Republikës së Shqipërisë, do të ruaj sekretin profesional dhe gjatë veprimtarisë sime do të udhëhiqem nga parimet e profesionalizmit, paanësisë dhe respektimit të të drejtave të njeriut”.
Ministri, ose i autorizuari prej tij, menjëherë pasi është kryer betimi, dorëzon licencën individuale të ushtrimit të veprimtarisë përmbarimore te përmbaruesi gjyqësor privat.
3. Vetëm përmbaruesi gjyqësor privat, i licencuar, sipas pikës 1, dhe që ka bërë betimin, sipas pikës 2, të këtij neni, mund të bëjë kërkesë që të regjistrohet në regjistrat e përmbaruesve gjyqësorë privatë, të parashikuar në nenin 23 të këtij ligji. Në momentin e regjistrimit përmbaruesi gjyqësor privat fillon ushtrimin e veprimtarisë përmbarimore.
4. Përpara regjistrimit në regjistër dhe fillimit të veprimtarisë përmbarimore, përmbaruesi gjyqësor privat:
a) regjistrohet në regjistrin tregtar, në përputhje me legjislacionin në fuqi për regjistrimin e biznesit, dhe pajiset me Numrin Unik të Identifikimit të Subjektit (NUIS);
b) lidh marrëveshje për sigurimin e përgjegjësisë profesionale për dëmet që mund t'i shkaktohen personave të tretë gjatë veprimtarisë përmbarimore;
c) lidh marrëveshje për sigurimin e pasurive ose sendeve të marra për depozitim, nga risku i dëmtimit, shkatërrimit ose humbjes së tyre;
ç) hap llogarinë e veçantë bankare, sipas parashikimeve të këtij ligji;
d) siguron hapësirë të përshtatshme ​​për kryerjen e veprimtarisë përmbarimore;
dh) siguron pajisjet e nevojshme për kryerjen e veprimtarisë përmbarimore;
e) bën kërkesë për sigurimin e vulës personale dhe plumbit të sekuestrimit përmbarimor.
Kushtet minimale teknike që kanë të bëjnë me infrastrukturën për ushtrimin e veprimtarisë përmbarimore, përcaktohen me urdhër të ministrit, pas propozimit të Dhomës, si pjesë e standardeve minimale të ushtrimit të profesionit.
5. Nëse përmbaruesi gjyqësor privat i licencuar nuk paraqet kërkesë për regjistrim në regjistrat e përmbaruesve gjyqësorë privatë, të parashikuar në nenin 23, të këtij ligji, brenda 30 ditëve nga licencimi, ministri vendos heqjen e licencës dhe njofton brenda tre ditëve për kryerjen e betimit individin e renditur më lart me pikë, pas atij që u licencua dhe nuk paraqiti kërkesë për regjistrim. 
6. Përmbaruesi gjyqësor privat, i licencuar nga ministri, për arsye të forcës madhore, mund të kërkojë zgjatjen e afatit të regjistrimit në regjistrat e përmbaruesve gjyqësorë privatë deri në tre muaj. Ministri mund të vendosë pranimin ose refuzimin e kërkesës së përmbaruesit gjyqësor privat të licencuar. Me kalimin e afatit tremujor, nëse përmbaruesi gjyqësor privat nuk paraqet kërkesën për regjistrim, zbatohen parashikimet e pikës 5 të këtij neni.
7. Përmbaruesi gjyqësor privat konsiderohet se nuk është regjistruar dhe nuk ka filluar veprimtarinë përmbarimore nëse:
a) brenda afatit të parashikuar në pikën 5, të këtij neni, nuk paraqet dëshmi për plotësimin e kushteve të parashikuara për regjistrim dhe fillimin e aktivitetit; ose
b) nuk fillon ushtrimin e veprimtarisë në momentin e regjistrimit, ose nuk regjistron në regjistrin e ministrisë asnjë kërkesë për vënie në ekzekutim për një periudhe 3-mujore.

Neni 22
Programi i Detyrueshëm i Trajnimit Vazhdues

1. Përmbaruesit dhe ndihmëspërmbaruesit ndjekin Programin e Detyrueshëm të Trajnimit Vazhdues pranë Qendrës së Trajnimit.
2. Programi i Detyrueshëm i Trajnimit të Vazhdues përcakton metodat e trajnimit, programin e saktë të trajnimit dhe modulet e trajnimit, rregullat dhe kushtet për lëshimin e certifikatave të pjesëmarrjes dhe rregullat të tjera të hollësishme për trajnimin vazhdues të detyrueshëm. 
3. Programi i Detyrueshëm i Trajnimit Vazhdues miratohet nga ministri me propozim të Dhomës. 

Neni 23
Regjistri i përmbaruesve gjyqësorë privatë dhe Regjistri Unik i të dhënave për zyrat përmbarimore dhe përmbaruesit gjyqësorë privatë

1. Regjistri i përmbaruesve gjyqësorë privatë krijohet pranë ministrisë. Ky regjistër ruhet, mirëmbahet dhe përditësohet në format të integruar manual dhe elektronik nga strukturat përgjegjëse të ministrisë. Ky regjistër përmban të dhënat publike si vijon:
a) identiteti; 
b) vendbanimi; 
c) numri i licencës; 
ç) data e fillimit të veprimtarisë përmbarimore; 
d) Numri Unik të Identifikimit të Subjektit (NUIS);
dh) adresa e vendit, ku zhvillon veprimtarinë përmbarimore.
2. Regjistri Unik i të Dhënave për Zyrat e Përmbarimit Privat dhe Përmbaruesit Gjyqësorë Privatë krijohet, mirëmbahet dhe përditësohet nga ministria. Regjistri unik ndahet në dy pjesë. Në pjesën e parë regjistrohen të dhënat e përmbaruesve gjyqësorë privatë si vijon:
a) identiteti (emër, mbiemër, atësi, datëlindje, numri personal i identifikimit dhe fotografi);
b) adresa e vendbanimit;
c) numri i certifikatës së aftësisë profesionale ose licencës, sipas rastit, data, lloji i certifikimit/licencimit;
ç) Numri Unik i Identifikimit të Subjektit (NUIS);
d) data e fillimit të veprimtarisë përmbarimore;
dh) adresa e vendit ku zhvillon veprimtarinë përmbarimore;
e) adresa elektronike zyrtare, numri i kontaktit, çelësi publik elektronik;
ë) të dhënat për pezullimin e certifikatës/licencës;
f) të dhëna mbi masa disiplinore, nëse ka të tilla;
g) të dhënat e policës së sigurimit të veprimtarisë profesionale;
gj) të dhëna në lidhje me leje vjetore, studimore, mjekësore dhe pezullimit të përkohshëm nga veprimtaria përmbarimore;
h) të dhëna rreth arsimit universitar, si dhe certifikimit të njohurive të gjuhës së huaj, nëse ka; 
i) numri i llogarisë së veçantë bankare për procedurat e ekzekutimit.
3. Në pjesën e dytë regjistrohen të dhënat e zyrave të përmbarimit privat, si vijon:
a) emri i zyrës së përmbarimit privat dhe të dhënat për ortakët/aksionarët dhe administratorin (emri, mbiemri, datëlindja, numri personal i identifikimit);
b) Numri Unik i Identifikimit të Subjektit (NUIS) dhe data e regjistrimit të aktivitetit;
c) adresa e selisë së zhvillimit të aktivitetit, adresa zyrtare elektronike, faqja zyrtare të internetit;
ç) të dhënat e personave të punësuar në zyrën e përmbarimit privat, sipas shkronjës “a”, të pikës 2, të këtij neni.
4. Përmbaruesit gjyqësorë privatë dhe zyrat e përmbarimit privat deklarojnë regjistrimin e të gjitha të dhënave të parashikuara në pikat 2 dhe 3, të këtij neni, në mënyrë të plotë dhe detyrohen t’i pasqyrojnë të dhënat sipas shkronjave “a”, “b”, “ç”, “dh”, “e”, “g”, “gj” dhe “i”, të pikës 2, të këtij neni, për përmbaruesit gjyqësorë privatë dhe të dhënat e parashikuara në pikën 3 të këtij neni, për zyrat e përmbarimit privat, duke i deklaruar pranë ministrisë jo më vonë se 10 ditë nga data e ndryshimit të tyre.
5. Regjistri i përmbaruesve gjyqësorë privatë, sipas pikës 1, këtij neni, qëndron në format elektronik të integruar dhe përditësohet me të njëjtat të dhëna në faqet zyrtare të ministrisë dhe Dhomës.
6. Regjistri Unik i të Dhënave për Zyrat e Përmbarimit Privat dhe Përmbaruesit Gjyqësorë Privatë qëndron në ministri dhe informacioni mbi të dhënat, shënimet, ndryshimet dhe faktet e treguara në të autorizohen vetëm nga ministri.
7. Pranë  ministrisë  krijohet regjistri i ndihmëspërmbaruesve, i cili përmban të  dhëna në lidhje me:
a) identitetin (emër, mbiemër, atësi, datëlindje, vendlindje, vendbanim dhe numër personal të identifikimit); 
b) datën e fillimit të marrëdhënies së punës;
c) kontratën e punës;
ç) adresën e vendit, ku zhvillon aktivitetin;
d) vlerësimet nga përmbaruesit gjyqësorë privatë ku është punësuar.
8. Formati i regjistrave të parashikuar në pikat 1, 2, 3 dhe 7, të këtij neni, mënyra e mbajtjes dhe përditësimit të të dhënave në to përcaktohen me urdhër të ministrit, pas marrjes së mendimit të Dhomës.
9. Ruajtja dhe përpunimi i të dhënave personale që ndodhen në regjistrat e ministrisë bëhet në përputhje me legjislacionin në fuqi për mbrojtjen e të dhënave personale.

Neni 24
Sistemi i menaxhimit elektronik të çështjeve të përmbarimit gjyqësor

1. Pranë ministrisë funksionon regjistri qendror i kërkesave për vënie në ekzekutim të urdhrave të ekzekutimit, si bazë të dhënash shtetërore, sipas legjislacionit në  fuqi për bazat e të dhënave shtetërore. 
2. Regjistri qendror i kërkesave për vënie në ekzekutim të urdhrave të ekzekutimit mbahet në format elektronik, sipas sistemit të menaxhimit elektronik të çështjeve të përmbarimit gjyqësor.
3. Mënyra e mbajtjes së regjistrit qendror të kërkesave për vënie në ekzekutim të urdhrave të ekzekutimit dhe ndërveprimi me bazat e tjera të të dhënave shtetërore përcaktohet me vendim të  Këshillit të Ministrave.
4. Sistemi i administrimit të të dhënave dhe informacionit të përmbaruesit, që funksionon pranë Dhomës, ndërvepron me regjistrin qendror të kërkesave për vënie në ekzekutim të urdhrave të ekzekutimit dhe me bazat e tjera të të dhënave shtetërore, sipas parashikimeve të legjislacionit në fuqi.

Neni 25
Punësimi i personave të palicencuar 

1. Zyrat e përmbarimit privat dhe përmbaruesit gjyqësorë privatë nuk mund të caktojnë apo autorizojnë asnjë individ të palicencuar apo të çregjistruar nga regjistrat e përmbaruesve gjyqësorë privatë që të veprojë në emër të tyre gjatë një procedure ekzekutimi.
2. Të punësuarit pranë një përmbaruesi gjyqësor privat ose një zyre të përmbarimit privat mund të kryejnë veprime procedurale me pasoja për palët që lidhen me procedurat përmbarimore, vetëm nëse janë të licencuar dhe të regjistruar si përmbarues gjyqësorë privatë, sipas parashikimeve të këtij ligji.

KREU IV
PEZULLIMI, HEQJA E LICENCËS DHE ÇREGJISTRIMI I PËRMBARUESVE GJYQËSORË PRIVATË

Neni 26
Pezullimi i përkohshëm i përmbaruesit me kërkesën e tij

1. Përmbaruesi ka të drejtë të ndërpresë ushtrimin e profesionit dhe të kalojë në statusin pasiv për arsyet e mëposhtme:
a)  për shkaqe shëndetësore, të provuara nga vërtetimi i gjendjes shëndetësore, sipas legjislacionit në fuqi;
b) përkujdesjes për fëmijën e tij të mitur derisa fëmija të mbushë moshën 3-vjeçare;
c) zgjedhjes ose emërimit në një funksion publik.
Për rastet e parashikuara në shkronjat “a’ dhe “b”, të kësaj pike, pezullimi zgjat për një periudhë deri në 3 vjet. Në rastin e zgjedhjes ose emërimit në një funksion publik, periudha e pezullimit është sa kohëzgjatja e funksionit publik.
2. Kërkesa e arsyetuar për pezullimin e përkohshëm të licencës i drejtohet ministrit dhe kryetarit të Dhomës dhe përmban kohëzgjatjen e periudhës së pezullimit.
3. Ministri vendos për pranimin ose refuzimin e argumentuar të kërkesës për pezullimin e përkohshëm të licencës së përmbaruesit gjyqësor privat, duke marrë në konsideratë edhe mendimin e Dhomës.
4. Përmbaruesi gjyqësor privat që ka bërë kërkesë për pezullim të përkohshëm, për arsyet e parashikuara në pikën 1, të këtij neni, mund të propozojë caktimin e një përmbaruesi gjyqësor privat tjetër si zëvendësues i tij. Në rast se përmbaruesi gjyqësor privat nuk propozon përmbaruesin gjyqësor privat zëvendësues, ministri e cakton atë në përputhje me parashikimet e nenit 48 të këtij ligji. 
5. Vendimi i ministrit për pezullimin e përkohshëm të licencës së një përmbaruesi dhe për caktimin e një përmbaruesi gjyqësor privat zëvendësues publikohet në faqen zyrtare të ministrisë dhe të Dhomës.
6. Përmbaruesi mund të bëjë kërkesë tjetër për pezullim të përkohshëm, por jo më parë se 4 vjet nga data e rikthimit në detyrë, me përjashtim të rastit të parashikuar në shkronjën “a”, të pikës 1, të këtij neni, ose kur pezullimi kërkohet për një fëmijë tjetër, sipas parashikimeve të shkronjës “b”, të pikës 1, të këtij neni.
7. Kur me kalimin e 2 muajve nga mbarimi i detyrës, përmbaruesi gjyqësor privat i pezulluar nuk paraqet kërkesë për rifillimin e veprimtarisë, ai çregjistrohet nga regjistrat. 
8. Rregulla të hollësishme për dokumentacionin dhe procedurën e shqyrtimit të kërkesës për pezullimin e përkohshëm përcaktohen me udhëzim të ministrit.

Neni 27
Pezullimi nga detyra për shkaqe të tjera

1. Përmbaruesi gjyqësor privat mund të pezullohet përkohësisht nga detyra nga ministri kur:
a) ndaj tij është caktuar masa e sigurimit personal me arrest, për vepra penale që lidhen me  “shpërdorimin e detyrës” dhe/ose me pengimin e ekzekutimit;
b) ndaj tij ka filluar një procedurë për çregjistrim nga regjistrat e përmbaruesve gjyqësorë privatë, kur ka dyshime të arsyeshme se licencimi është bërë në kundërshtim me kushtet e parashikuara në nenin 16 të këtij ligji; 
c) ndaj tij ka filluar një procedurë për heqjen e zotësisë juridike për të vepruar;
ç) i kufizohet zotësia juridike për të vepruar me vendim gjyqësor të formës së prerë;
d) nuk mund të kërkojë pezullim vullnetar, sipas nenit 26, të këtij ligji, ose zgjatje të periudhës së pezullimit vullnetar, për shkak të një sëmundjeje ose paaftësie fizike apo mendore;
[bookmark: _Hlk529433259]dh) nuk paguan kuotën vjetore të anëtarësisë, si dhe tarifat në funksion të trajnimit vazhdues të detyrueshëm deri në fillim të vitit pasardhës financiar. 
2. Kundër vendimit të ministrit, përmbaruesi gjyqësor privat mund të bëjë ankim në gjykatën administrative kompetente, brenda 15 ditëve nga data e njoftimit të vendimit.

Neni 28
Çregjistrimi nga regjistrat e përmbaruesve gjyqësor privat

Përmbaruesit gjyqësor i hiqet licenca dhe çregjistrohet nga regjistrat në rastet kur:
a) heq dorë, me kërkesën e tij, nga ushtrimi i profesionit të përmbaruesit gjyqësor privat;
b) humbet zotësinë juridike për të vepruar me vendim gjyqësor të formës së prerë;
c) dënohet penalisht me një vendim të formës së prerë të gjykatës, për kryerjen e një vepre penale, sipas përcaktimeve të nenit 16, shkronja “e”, të këtij ligji;
ç) nuk bën betimin, nuk paraqet kërkesë për fillimin e veprimtarisë përmbarimore ose nuk plotëson kushtet për fillimin e kësaj veprimtarie, sipas parashikimeve të këtij ligji;
d) ndaj tij jepet masa disiplinore e heqjes së licencës;
dh) nuk paraqet kërkesë për rifillimin e veprimtarisë, në rast se licenca është pezulluar;
e)  mbush moshën e pensionit, sipas legjislacionit në fuqi;
ë) vërtetohet se nuk kanë ekzistuar ose nuk ekzistojnë kushtet për licencim si përmbarues gjyqësor privat, të parashikuara në nenin 16 të këtij ligji;
f) konstatohet se nuk ka kryer veprimtari përmbarimore si përmbarues gjyqësor privat, pa shkaqe të justifikuara ligjore, për më shumë se 3 muaj. 

KREU V
ORGANET DREJTUESE DHE KOMPETENCAT E DHOMËS KOMBËTARE 
TË PËRMBARUESVE GJYQËSORË PRIVATË

Neni 29
Dhoma Kombëtare e Përmbaruesve Gjyqësorë Privatë

1. Dhoma Kombëtare e Përmbaruesve Gjyqësorë Privatë përfaqëson bashkimin e detyrueshëm të të gjithë përmbaruesve gjyqësorë privatë të licencuar në Republikën e Shqipërisë. Çdo përmbarues gjyqësor privat i licencuar dhe i regjistruar në regjistrat e përmbaruesve gjyqësorë privatë është detyrimisht anëtar i Dhomës.
2. Dhoma përgjigjet për organizimin, funksionimin dhe mbikëqyrjen e ushtrimit të profesionit të përmbaruesit gjyqësor privat në Republikën e Shqipërisë, sipas këtij ligji.
3. Dhoma është person juridik, me status të krijuar me ligj të veçantë dhe që ushtron veprimtarinë e saj në mënyrë të pavarur nga shteti. Ajo fiton personalitet juridik për shkak të ligjit. 
4. Dhoma ka të drejtë të krijojë pasuri të luajtshme dhe të paluajtshme me burime te ligjshme në territorin e Republikës së Shqipërisë, të cilat regjistrohen dhe administrohen prej saj, sipas legjislacionit në fuqi.
5. Dhoma ushtron këto kompetenca:
a) nxjerr udhëzues lidhur me funksionimin e veprimtarisë së përmbaruesve gjyqësorë privatë;
b) ushtron funksionet nëpërmjet organeve drejtuese të saj dhe stafit administrativ të caktuar për këtë qëllim;
c) administron Qendrën Kombëtare të Trajnimit të Përmbaruesve;
ç) përfaqëson, nëpërmjet kryetarit, Shërbimin Përmbarimor Gjyqësor Privat në marrëdhënie me ministrinë, organet e tjera të administratës shtetërore, organizatat ndërkombëtarë dhe palët e treta.
6. Rregulla të hollësishme lidhur me organizimin dhe funksionimin e Dhomës përcaktohen në statutin e saj.

Neni 30
Organet drejtuese të Dhomës Kombëtare të Përmbaruesve Gjyqësorë Privatë

Organet drejtuese të Dhomës janë: Asambleja e Përgjithshme, Këshilli Drejtues dhe Kryetari i Dhomës.

Neni 31
Asambleja e Përgjithshme

1. Organi më i lartë i përfaqësimit dhe vendimmarrjes së Dhomës është Asambleja e Përgjithshme.
2. Asambleja e Përgjithshme përbëhet nga të gjithë përmbaruesit gjyqësorë privatë të licencuar, të regjistruar dhe në status aktiv.
3. Mbledhjet e Asamblesë së Përgjithshme organizohen kur janë të pranishëm jo më pak se gjysma e përmbaruesve gjyqësorë privatë, të cilët nuk janë të pezulluar dhe/ose nuk kanë pengesa, sipas parashikimeve në statutin e Dhomës.
4. Rregullat të hollësishme të organizimit dhe funksionimit të Asamblesë së Përgjithshme përcaktohen në statutin e Dhomës.

Neni 32
Kompetencat e Asamblesë së Përgjithshme

1. Asambleja e Përgjithshme ushtron këto kompetenca:
a) zgjedh dhe shkarkon, sipas parashikimeve të statutit, organet drejtuese të Dhomës, si dhe nënkryetarin dhe sekretarin e përgjithshëm;
b) cakton kuotat e anëtarësisë, që duhet të derdhin përmbaruesit gjyqësorë privatë në llogarinë e Dhomës;
c) miraton çdo vit buxhetin dhe pasqyrat financiare të Dhomës; 
ç) miraton statutin e ushtrimit të veprimtarisë së përmbaruesit gjyqësor privat; 
d) miraton rregulloren e organizimit të mbledhjeve dhe rregulloren e zgjedhjes së anëtarëve të Këshillit Drejtues; 
dh) miraton Statutin e Dhomës Kombëtare të Përmbaruesve Gjyqësorë Privatë;
e) propozon rregulloren për organizimin dhe funksionimin e Qendrës së Trajnimit;
ë) miraton çdo akt tjetër të nevojshëm për mbarëvajtjen e veprimtarisë së Shërbimit Përmbarimor Gjyqësor Privat; 
f) vendos për politikat e përgjithshme të Dhomës. 
2. Vendimet e Asamblesë së Përgjithshme merren me shumicë votash. Miratimi dhe ndryshimi i statutit të Dhomës bëhet me votat e shumicës së të gjithë anëtarëve të Asamblesë së Përgjithshme.

Neni 33
Këshilli Drejtues

Këshilli Drejtues i Dhomës përbëhet nga 7 përfaqësues të zgjedhur nga Asambleja e Përgjithshme.
Neni 34
Kompetencat e Këshillit Drejtues

1. Këshilli Drejtues ushtron këto kompetenca:
a) harton dhe propozon statutin e Dhomës;
b) harton dhe propozon programin e detyrueshëm për trajnimin fillestar të kandidatëve për përmbarues gjyqësor privat, sipas parashikimeve të  këtij ligji;
c) harton dhe propozon programin e detyrueshëm për trajnimin vazhdues të përmbaruesit gjyqësor privat, sipas parashikimeve të këtij ligji;
ç) harton dhe i paraqet Asamblesë së Përgjithshme rregulloren për organizimin dhe funksionimin e Qendrës së Trajnimit; 
d) kontrollon respektimin e kushteve ligjore për organizimin dhe kryerjen e funksioneve nga përmbaruesit gjyqësorë privatë, të përcaktuara në këtë ligj dhe në statut;
dh) kujdeset për funksionimin normal të përmbaruesve gjyqësorë privatë ose zyrave të  përmbarimit privat; 
e) jep mendime, kur i kërkohet, për projektligje dhe projektrregullore, që kanë të bëjnë me profesionin e përmbaruesit gjyqësor privat; 
ë) miraton rregulloren për trajtimin e ankesave dhe për çdo çështje në kompetencë të tij; 
f) bashkërendon dhe përkrah nismat, që kanë si qëllim përmirësimin dhe ngritjen profesionale;  
g) thërret mbledhjen e Asamblesë së Përgjithshme; 
gj) bashkëpunon me strukturat drejtuese të Dhomës së Avokatisë të Shqipërisë  dhe Dhomës Kombëtare të Noterisë për probleme që kanë të bëjnë me çështjet e ekzekutimit;
h) miraton formën e raportit manual dhe elektronik statistikor që përmbaruesi gjyqësor privat paraqet për veprimtarinë e tij;
i) propozon modulin e rregullave të veçanta për detyrat që mund të kryejnë ndihmëspërmbaruesit;
j) siguron zbatimin e kritereve profesionale dhe etike, me të cilat duhet të veprojnë përmbaruesit gjyqësorë privatë, gjatë ushtrimit të funksionit të tyre;
k) nxjerr udhëzues lidhur me funksionimin e veprimtarisë së përmbaruesve gjyqësorë privatë; 
l) mbikëqyr ushtrimin e profesionit të përmbaruesit gjyqësor privat, sipas këtij ligji;
ll) siguron mirorganizimin e mbikëqyrjes mbi profesionin dhe zbatimin e standardeve profesionale, sipas parashikimeve të këtij ligji;
m) miraton listën e përmbaruesve gjyqësorë privatë për të ushtruar veprimtarinë e përmbaruesit gjyqësor privat zëvendësues, sipas parashikimeve të këtij ligji; 
n) harton modelin e kontratës së shërbimit, që lidhet midis përmbaruesit gjyqësor privat dhe palës së interesuar, përpara fillimit të procedurave të ekzekutimit;
nj) harton buxhetin dhe pasqyrat financiare dhe i paraqet për miratim pranë Asamblesë së  Përgjithshme;
o) administron asetet dhe fondet e Dhomës.
2. Mbledhjet e Këshillit Drejtues organizohen kur janë të pranishëm jo më pak se gjysma e anëtarëve. Vendimet e Këshillit merren me shumicën e votave të anëtarëve të pranishëm. Votimi në këshill bëhet në mënyrë të hapur. Çdo anëtar i këshillit ka të drejtën e një vote. 
3. Rregulla të  hollësishme të organizimit dhe funksionimit të Këshillit Drejtues përcaktohen në statutin e Dhomës.

Neni 35
Kryetari i Dhomës

1. Kryetari është autoriteti më i lartë përfaqësues i Dhomës në marrëdhëniet me të tretët brenda apo jashtë vendit. 
2. Kryetari zgjidhet për një mandat 4-vjeçar, me të drejtë rizgjedhje vetëm një herë. 
3. Kryetari drejton mbledhjet e Asamblesë së Përgjithshme dhe të Këshillit Drejtues të Dhomës. 
4. Kryetari ushtron funksionin e tij sipas këtij ligji, Statutit të Dhomës, si dhe kryen veprime të caktuara dhe të autorizuara nga Asambleja e Përgjithshme ose Këshilli Drejtues i Dhomës. Në rastet e pamundësisë së ushtrimit të funksioneve të tij, detyrat e tij kryen nga Nënkryetari, ndërsa në rast të pamundësisë së Nënkryetarit, nga Kryetari i Këshillit Drejtues.
5. Rregulla të hollësishme për mënyrën e zgjedhjes, funksionimit dhe ushtrimit të kompetencave të kryetarit përcaktohen në statutin e Dhomës.



KREU VI
TE DREJTAT, DETYRAT, PËRGJEGJËSITË DHE MBROJTJA E VEÇANTË 
E PËRMBARUESVE GJYQËSORË PRIVATË TË LICENCUAR

Neni 36
Të drejtat e përmbaruesit gjyqësor privat

1. Përmbaruesi gjyqësor privat ka të drejtat e mëposhtme:
a) të pranojë lirisht kërkesat e subjekteve fizike apo juridike për ekzekutimin e titujve ekzekutivë, me përjashtim të rastit kur konstaton se është në situatën e konfliktit të interesit;
b) të pranojë lirisht kërkesat e subjekteve fizike apo juridike për njoftimin e akteve gjyqësore dhe dokumenteve zyrtare, sipas parashikimeve të legjislacionit procedural;
c) të pranojë lirisht kërkesat e subjekteve të interesuara për njoftimin apo kryerjen e mbledhjes së detyrimeve financiare me mirëkuptim;
ç) të pranojë lirisht kërkesat e subjekteve të interesuara për kryerjen e konstatimeve të fakteve, sendeve dhe dukurive lehtësisht të verifikueshme, që nuk kërkojnë njohuri specifike teknike, sipas legjislacionit në fuqi;
d) të pranojë lirisht kërkesat e subjekteve të interesuara për kryerjen e shitjes së sendeve në ankand publik;
dh) të përfitojë një tarifë fikse dhe tarifë suksesi në referim të kontratës së shërbimit ose marrëveshjes me palën kreditore, në përputhje me parashikimet e këtij ligji;
e) të kërkojë, kur e konsideron të nevojshme për veprimtarinë e tij procedurale, çdo informacion, që ka të bëjë me gjendjen pasurore të debitorit apo vendndodhjen e tij, të nevojshëm për procedurat e ekzekutimit, nga institucione shtetërore, persona juridikë apo fizikë, në përputhje me ligjin;
ë) të ketë mbështetjen e Policisë së Shtetit, inspektoratit ndërtimor pranë pushtetit vendor dhe inspektoratit kombëtar përkatës, kur e çmon të domosdoshme, gjatë procedurave të ekzekutimit;
f) të zgjidhë në mënyrë të njëanshme kontratën e lidhur me palën kreditore, kur kjo e fundit nuk përmbush detyrimet e veta;
g) të aplikojë sanksionet e parashikuara në ligj, ndaj subjekteve fizike apo juridike, që pengojnë në mënyrë të paligjshme procedurën e ekzekutimit, sipas  nenit 53 të këtij ligji.
2. Tarifat për veprimtaritë dytësore të përmbaruesit gjyqësorë privatë, të parashikuara nga shkronjat  “b”, “c”, “ç” dhe “d”, të pikës 1, këtij neni, përcaktohen me udhëzim të ministrit, me propozim të Dhomës.

Neni 37
Detyrat e përmbaruesit gjyqësor privat

Përmbaruesi gjyqësor privat ka këto detyra:
a) të veprojë me ndershmëri, paanësi, profesionalizëm dhe kurdoherë në interes të palës kërkuese, pa cenuar në mënyrë të paligjshme të drejtat dhe interesat e palës tjetër;
b) të zbatojë me përpikëri dispozitat e Kodit të Procedurës Civile dhe aktet e tjera ligjore e nënligjore;
c) të kryejë për subjektet fizike ose juridike veprimet e nevojshme, që synojnë realizimin e së drejtës së tyre dhe mbrojtjen e interesave të tyre të ligjshëm;
ç) të informojë për çdo veprim procedural palët në proces ekzekutimi, si dhe të japë sqarimet e nevojshme për veprimet e kryera;
d) të këshillojë palën kreditore për pasojat juridike, që rrjedhin nga veprimet procedurale, me qëllim që të mos dëmtohen interesat e tyre;
dh) të ruajë sekretin profesional dhe të mos zbulojë të dhëna, që i kanë mësuar gjatë veprimtarisë së tij profesionale ose nga dokumentet, që i janë vënë në dispozicion nga palët në proces ekzekutimi, përveç kur dhënia e këtij informacioni është detyrim ligjor;
e) të sigurojë veprimtarinë e tij profesionale pranë një shoqërie sigurimi;
ë) të mbajë regjistrin standard të kryerjes së veprimtarisë përmbarimore, si dhe të përmbushë detyrimin e trajnimit vazhdues, sipas parashikimeve të këtij ligji; 
f) të derdhë në mënyrë të rregullt detyrimet tatimore dhe profesionale;
g) të marrë masat dhe veprimet e nevojshme për ekzekutimin e titullit ekzekutiv, në respekt të dinjitetit njerëzor, duke vënë në balancë nevojat e debitorëve dhe interesat e kreditorëve;
gj) të respektojë Kodin e Etikës së Përmbaruesve Gjyqësorë Privatë, standardet profesionale dhe “Statutin e ushtrimit të veprimtarisë së përmbaruesit gjyqësor privat”;
h) të mbajë të ekspozuar në mënyrë të dukshme dokumentin e identifikimit, si përmbarues gjyqësor privat, kur kryen veprime procedurale përmbarimore dhe/ose paraqitet përpara palëve të interesuara në lidhje me një procedurë përmbarimore;
i) të mbajë adresë zyrtare elektronike, sipas rregullave të përcaktuara me urdhër të ministrit.

Neni 38
Praktika të ndaluara të përmbaruesit gjyqësor privat

1. Përmbaruesi gjyqësor privat, gjatë ushtrimit të veprimtarisë së tij, nuk duhet të kryejë veprime që cenojnë apo abuzojnë me subjektet, që u nënshtrohen procedurave të ekzekutimit.
2. Ndalohet veçanërisht kryerja e veprimtarive të mëposhtme:
a) përdorimi i paligjshëm i forcës ndaj subjekteve fizike, që i nënshtrohen ekzekutimit të detyruar apo pasurisë së tyre;
b) kërcënimi fizik apo presioni psikologjik ndaj subjektit, palë në procedurë ekzekutimi;
c) përdorimi i fjalëve të pahijshme, që cenojnë reputacionin apo dinjitetin e subjekteve, që i nënshtrohen ekzekutimit të detyruar;
ç) angazhimi në ndonjë praktikë të ndaluar, ose përdorimi i ndonjë metode të pandershme në mbledhjen e detyrimeve, në kundërshtim me dispozitat ligjore;
d) çdo veprim tjetër me karakter mashtrues, i cili do të komprometonte rëndë besimin e palëve dhe integritetin moral të përmbaruesit gjyqësor privat;
dh) angazhimi nga përmbaruesi gjyqësor privat i personave të tjerë të palicencuar dhe të cilët nuk parashikohen nga ky ligj për kryerjen e veprimtarisë përmbarimore.

Neni 39
Mbrojtja e veçantë e përmbaruesit gjyqësor privat

Kur përmbaruesi gjyqësor privat, gjatë ushtrimit të detyrës së tij ose për shkak të saj, i rrezikohet jeta, familja apo prona, shteti i garanton mbrojtje të veçantë. Kushtet dhe mënyra e përfitimit të kësaj mbrojtjeje përcaktohen me vendim të Këshillit të Ministrave.

Neni 40
Publiciteti i veprimtarisë

Përmbaruesi gjyqësor privat mund të reklamojë publikisht veprimtarinë e tij, por pa cenuar konkurrencën e ndershme dhe praktikat e ligjshme tregtare.

Neni 41
Konfidencialiteti

Përmbaruesi gjyqësor privat, i cili merr informacionet gjatë ushtrimit të veprimtarisë së tij, ruan konfidencialitetin e këtyre të dhënave dhe nuk duhet t’ua japë këto informacione të tretëve, përveç:
a) organeve të rendit publik, prokurorisë ose gjykatës; 
b) Dhomës, vetëm për efekt të ushtrimit të kompetencave të parashikuara nga ky ligj;
c) strukturave të tjera shtetërore, lidhur me çështjet pasurore të debitorëve;
ç) përmbaruesve të tjerë, vetëm nëse informacioni është i nevojshëm për procedurat e ekzekutimit;
d) kreditorit, i cili ka depozituar për ekzekutim një titull ekzekutiv, në rastet kur nuk është njohur rregullisht me këtë informacion;
dh) kur personi, për të cilin kërkohet informacioni, jep pëlqimin.

Neni 42
Llogaria bankare e përmbaruesit gjyqësor privat

1. Përmbaruesi gjyqësor privat, me fillimin e aktivitetit, duhet të hapë një llogari bankare të veçantë në emrin e tij, për t’u përdorur ekskluzivisht për depozitimin e vlerave monetare të ardhura nga procedura përmbarimore dhe nga mbledhja e detyrimeve financiare me mirëkuptim për palët e treta.
2. Përmbaruesi gjyqësor privat mund të mbajë veçmas, me qëllim ushtrimin e veprimtarisë profesionale, një llogari bankare për administrimin e aktivitetit tregtar si person fizik ose juridik si dhe shpërblimin dhe pagimin e shpenzimeve për veprimtaritë dytësore të parashikuara në pikën 2, të nenit 2, të këtij ligji.
3. Llogaria bankare e veçantë e përmbaruesit gjyqësor privat përdoret vetëm për të mbajtur, transferuar dhe kryer pagesa që realizojnë qarkullimin e vlerave monetare, me të cilat do të paguhen palët kreditore dhe shumat e bartura në këtë llogari do të shfrytëzohen ekskluzivisht për përmbushjen e interesave të tyre në procesin përmbarimor. 
4. Llogaria bankare e veçantë për procedurat e ekzekutimit shënohet në çdo akt të veprimit procedural dhe deklarohet në fillim të ushtrimit të veprimtarisë, sipas kërkesave të parashikuara në këtë ligji.  
5. Llogaria bankare e veçantë administrohet dhe disponohet vetëm nga përmbaruesi gjyqësor privat. Nëse një ose disa përmbarues gjyqësorë privatë organizohen në zyrë të përmbarimit privat, çdo përmbarues gjyqësor administron dhe disponon llogarinë e veçantë në emër të tij. 
6. Përmbaruesi gjyqësor transferon shumat nga llogaria bankare e veçantë në llogarinë e kreditorit, brenda ditës së dhjetë të vijimit të punës, pas kryerjes së procedurës së ekzekutimit, kur janë përfituar shuma prej procesit përmbarimor dhe/ose prej sekuestrimit të llogarisë së debitorit apo palëve të lidhura me të.
7. Nëse detyrimi në të holla nuk është paguar në llogarinë e veçantë për procedurat e ekzekutimit, por në një llogari tjetër, e cila është në emër të përmbaruesit gjyqësor, përmbaruesi gjyqësor privat transferon te debitori këtë shumë brenda dhjetë ditëve të marrjes dijeni dhe nëse debitori, për çfarëdo arsye, nuk arrin të kryejë pagesën nga llogaria tjetër, atëherë e paguan detyrimin nga fondet e tij. 
Nëse në llogarinë e veçantë kanë kaluar gabimisht të holla që nuk lidhen me veprimin përmbarues, përmbaruesi gjyqësor privat i transferon mbrapsht paguesit të njëjtën shumë brenda dhjetë ditëve të marrjes dijeni.
8. Detyrimi monetar që derdhet në llogarinë e veçantë i takon në mënyrë të përbashkët kreditorëve. Pjesa e secilit kreditor duhet të llogaritet proporcionalisht me shumën që është paguar në llogarinë e veçantë për interes të çdo kreditori.
9. Përmbaruesi gjyqësor privat plotëson menjëherë një deficit në bilancin e llogarisë së veçantë dhe është përgjegjës në lidhje me këtë deficit nëse nuk mund të provojë të kundërtën.
10. Një kreditor ka në çdo kohë të drejtën e pagesës së pjesës së tij në gjendjen e llogarisë së veçantë për aq sa i takon. Nëse gjendja e llogarisë së veçantë është e pamjaftueshme për të paguar pjesën e secilit kreditor, përmbaruesi gjyqësor mund t’i paguajë kreditorit një shumë që nuk cenon të drejtat e kreditorëve të tjerë. Në këtë rast, gjendja e llogarisë do të shpërndahet mes kreditorëve proporcionalisht me pjesën e secilit. Në rast se përmbaruesi gjyqësor privat është vetë posedues i ligjshëm i fondeve në llogari, ai do marrë proporcionalisht pjesën e tij, vetëm pasi të gjithë kreditorët e tjerë të ligjshëm kanë marrë pjesën për aq sa i takon.
11. Llogaria bankare e veçantë e përmbaruesit gjyqësor privat nuk mund të sekuestrohet dhe në lidhje me përdorimin e saj nuk paguhen komisione, interesa apo tarifa. Banka e Shqipërisë udhëzon të gjitha bankat lidhur me statusin e llogarisë bankare të veçantë të përmbaruesit gjyqësor privat.
12. Çdo veprim juridik, i kryer në kundërshtim me dispozitat e këtij neni, është i pavlefshëm.

Neni 43
Dorëzimi i dokumentacionit pas heqjes së licencës së përmbaruesit gjyqësor privat

1. Kur përmbaruesit gjyqësor privat i hiqet licenca dhe ka në proces ekzekutimi çështje përmbarimore të papërfunduara, ministri cakton përmbaruesin gjyqësor privat zëvendësues, nga lista e vënë në dispozicion çdo vit nga Dhoma, në përputhje me parashikimet e nenit 48 të këtij ligji. 
2. Përmbaruesi gjyqësor privat, pas heqjes së licencës, dorëzon në ministri vulën personale, mjetin e identifikimit profesional, si dhe, në rastin e çregjistrimit nga regjistrat e përmbaruesve gjyqësorë privatë, arkivin e krijuar prej fillimit të veprimtarisë të tij.
3. Në rast moszbatimi vullnetar të detyrimeve, sipas pikës 2, të këtij neni, ministri nxjerr urdhër për dorëzimin e vulës personale, mjetit të identifikimit profesional ose të arkivit, të përcaktuara në këtë nen, i cili përbën titull ekzekutiv.
4. Rregulla të hollësishme për procedurën dhe afatet e dorëzimit të dokumentacionit nga përmbaruesi gjyqësor privat dhe/ose zyrat e përmbarimit privat, arkivit dhe vulës personale përcaktohen me udhëzim të ministrit.

Neni 44
Vula dhe dokumenti i identifikimit

1. Përmbaruesi gjyqësor privat ka vulën e vet personale dhe plumbin e sekuestrimit përmbarimor, që përmbajnë emrin e tij, të cilët vendosen në çdo dokument që ai krijon gjatë veprimtarisë së tij profesionale dhe/ose vendosen në sendet e luajtshme apo të paluajtshme, të cilat i sekuestron, apo për të cilat kryen një veprim përmbarimor.
2. Përmbaruesi gjyqësor privat pajiset me dokument identifikimi si përmbarues gjyqësor privat, të cilin e paraqet në çdo rast të ushtrimit të detyrës.
3. Dokumenti përdoret vetëm gjatë ushtrimit të detyrës ose për shkak të saj. 
4. Dokumenti i identifikimit duhet të përmbajë: 
a) emrin, mbiemrin e përmbaruesit gjyqësor privat;
b) stemën e Republikës së Shqipërisë dhe logon e Dhomës;
c) selinë ku do të ushtrojë veprimtarinë përmbaruesi gjyqësor privat; 
ç) numrin e licencës së ushtrimit të veprimtarisë përmbarimore; dhe 
d) Numrin e Identifikimit të Subjektit (NUIS).
5. Forma dhe përmbajtja e vulës, forma e dokumentit të identifikimit dhe e plumbit të sekuestrimit përmbarimor përcaktohen me urdhër të ministrit, me propozim të Dhomës.

KREU VII
MARRËDHËNIET ME PALËT NË PROCES EKZEKUTIMI DHE ME TË TRETËT

Neni 45
Marrëdhëniet me palën kreditore

1. Marrëdhëniet ndërmjet përmbaruesit gjyqësor privat dhe palës kreditore rregullohen mbi bazën e kontratës së shërbimit të lidhur mes tyre, në të cilën përcaktohen të drejtat dhe detyrimet e palëve.
2. Pala kreditore ka të drejtë të kërkojë nga përmbaruesi gjyqësor privat çdo informacion, lidhur me veprimet procedurale dhe ecurinë e procesit të ekzekutimit.

Neni 46
Marrëdhënia kontraktore

1. Kur marrëdhëniet kontraktore ndërmjet përmbaruesit gjyqësor privat dhe palës kreditore zgjidhen nga përmbaruesi dhe/ose për shkak të tij, ai i kthen palës kreditore dokumentacionin ligjor të krijuar dhe mban pjesën e shumës së marrë si tarifë fikse për veprimet përmbarimore të kryera, deri në momentin e zgjidhjes së kontratës. Shuma e tarifës fikse të mbajtur parashikohet në kontratën e shërbimit të miratuar me urdhër të ministrit, sipas parashikimeve të këtij ligji.
2. Kur pala kreditore vendos të zgjidhë kontratën, pa shkaqe të arsyeshme, përpara përfundimit të procedurës së ekzekutimit, përmbaruesi gjyqësor privat i kthen dokumentacionin ligjor të vënies në ekzekutim palës kreditore, pas përmbushjes së detyrimit, për çdo shpenzim të vërtetuar me dokumente zyrtare deri në atë çast.

Neni 47
Vlefshmëria e akteve dhe veprimeve procedurale

Aktet dhe veprimet procedurale të kryera nga përmbaruesi gjyqësor privat, përpara çastit të zgjidhjes së kontratës, konsiderohen ligjërisht të vlefshme dhe procesi i mëtejshëm i ekzekutimit nga një përmbarues tjetër gjyqësor privat fillon nga veprimi procedural i mbetur në kohën e ndërprerjes së procesit të ekzekutimit.

Neni 48
Përmbaruesi gjyqësor privat zëvendësues

1. Në rastin e heqjes së licencës dhe çregjistrimit nga regjistrat e përmbaruesve gjyqësorë privatë, ose në rast se përmbaruesi gjyqësor privat nuk mund të përmbushë detyrat e tij për shkak të sëmundjes, mungesës ose pezullimit, ministri mund të caktojë një përmbarues gjyqësor privat zëvendësues për një periudhë kohe të caktuar ose të pacaktuar, nga lista e vënë në dispozicion nga Dhoma, sipas parashikimeve të këtij ligji. 
2. Përmbarues gjyqësor privat zëvendësues mund të caktohet një përmbarues gjyqësor privat tjetër, që ka bërë kërkesë pranë Dhomës dhe është përfshirë në listën e miratuar, sipas parashikimeve të këtij ligji. 
3. Rregulla të hollësishme në lidhje me modalitetet, afatet dhe mënyrën e caktimit të përmbaruesit gjyqësor privat zëvendësues përcaktohen me udhëzim të ministrit, pas marrjes së mendimit të Dhomës.

Neni 49
Të drejtat dhe detyrat e përmbaruesit gjyqësor privat zëvendësues

1. Përmbaruesi gjyqësor privat zëvendësues ka të njëjtat të drejta dhe detyra si përmbaruesi gjyqësor privat që zëvendëson.
2. Ministri urdhëron përmbaruesin gjyqësor privat zëvendësues për përmbushjen e veprimeve përmbarimore, që i drejtohen përmbaruesit gjyqësor privat që zëvendësohet. Përmbaruesi gjyqësor privat zëvendësues njofton subjektet përmbarimore për zëvendësimin.
3. Përmbaruesi gjyqësor privat që zëvendësohet i lejon përmbaruesit privat zëvendësues akses në dosjet e tij në masën që kërkohet për zëvendësimin. 
4. Me përfundimin e zëvendësimit, përmbaruesi gjyqësor privat zëvendësues i kthen përmbaruesit gjyqësor të zëvendësuar prej tij dosjet dhe dokumentacionin e krijuar gjatë periudhës së zëvendësimit. Përmbaruesi gjyqësor privat, i zëvendësuar njofton për këtë fakt kreditorin dhe vazhdon kryerjen e veprimeve procedurale të mbetura në momentin e përfundimit të zëvendësimit.
5. Në kryerjen e veprimeve përmbarimore gjatë periudhës së zëvendësimit, përmbaruesi gjyqësor privat zëvendësues pasqyron emrin dhe mbiemrin e tij. Përmbaruesi gjyqësor privat zëvendësues përdor vulën e vet.

Neni 50
Heqja dorë nga procedura e ekzekutimit

1. Kur përmbaruesi gjyqësor privat vendos të heqë dorë nga vazhdimi i veprimeve procedurale, për shkak të konfliktit të interesit, ai detyrohet të njoftojë 15 ditë përpara palën kreditore. Gjatë kësaj periudhe përmbaruesi gjyqësor privat është i detyruar që të kryejë veprimet procedurale eventuale. 
2. Pas kalimit të afatit të parashikuar në pikën 1, të këtij neni, përmbaruesi gjyqësor privat i kthen palës kreditore dokumentacionin e lidhur me çështjen, si dhe, kur është rasti, tarifën fikse për procedurën e ekzekutimit.

Neni 51
Marrëdhëniet me palën debitore dhe personin e tretë

1. Pala debitore, personat e barazuar me të ose personi i tretë detyrohet të lejojë përmbaruesin gjyqësor privat të kryejë të gjitha veprimet e nevojshme për ekzekutimin e detyrueshëm, sipas parashikimeve të Kodit të Procedurës Civile. 
2. Debitori, me fillimin e veprimeve procedurale, pas kërkesës së përmbaruesit gjyqësor privat, deklaron pasuritë e tij dhe saktësinë e të dhënave të tyre. Ndaj debitorit, që fsheh, nuk jep apo i jep në mënyrë fiktive të dhënat mbi pasuritë e tij, përmbaruesit gjyqësor privat, zbatohen sanksionet e parashikuara në këtë ligj dhe legjislacioni në fuqi.
3. Pala debitore, personat e barazuar me të ose personi i tretë ka të drejtë të kundërshtojë veprimet e përmbaruesit gjyqësor privat në gjykatë, sipas dispozitave të Kodit të Procedurës Civile.

Neni 52
Përgjegjësitë ndaj palëve në proces ekzekutimi dhe të tretëve

Përmbaruesi gjyqësor privat që kryen veprimtarinë e tij përmbarimore në kundërshtim me ligjin, mban përgjegjësi vetjake për dëmin që u shkakton palëve në proces ekzekutimi, si dhe për dëmin ndaj të tretëve.

Neni 53
Marrëdhëniet me të tretët

1. Përmbaruesi gjyqësor privat ka të drejtë të kërkojë informacionin e nevojshëm për procedurat e ekzekutimit nga organet shtetërore, entet publike ose personat fizikë dhe personat juridikë privatë apo shtetërorë, që zotërojnë një informacion të tillë, në përputhje me rregullat e parashikuara nga legjislacioni në fuqi. Informacioni i kërkuar i jepet përmbaruesit gjyqësor privat brenda pesë ditëve pune nga marrja e kërkesës zyrtare dhe jo më vonë se dy ditë pune kur informacioni kërkohet nëpërmjet komunikimit me postë elektronike, përveç rasteve kur parashikohet ndryshe nga dispozitat e Kodit të Procedurës Civile. 
2. Ndaj personave fizikë ose juridikë që paraqesin pengesë gjatë procedurave të ekzekutimit ose fshehin, deklarojnë dhe/ose japin të dhëna të pasakta në lidhje me prona, të ardhura, të drejta mbi pasuritë e debitorit, të kërkuara nga përmbaruesi gjyqësor privat, kur këto veprime përbëjnë vepër penale, në kuptim të nenit 320, të Kodit Penal, përmbaruesi gjyqësor privat bën kallëzim penal.   
3. Për ekzekutimin e titujve ekzekutivë, me objekt “Takim dhe kujdestari fëmije”, përmbaruesi gjyqësor privat njofton njësinë për mbrojtjen e fëmijës pranë strukturës përgjegjëse për shërbimet shoqërore në bashki dhe kërkon asistencën e një psikologu. 
4. Përmbaruesi gjyqësor privat ruan informacionin e marrë në përputhje me detyrimin e konfidencialitetit, të parashikuar në nenin 41 të këtij ligji.

Neni 54
Kërkesa për ndihmën e Policisë së Shtetit

1. Përmbaruesi gjyqësor privat ka të drejtë që të kërkojë ndihmën e Policisë së Shtetit, të institucioneve të tjera shtetërore apo subjekteve private, në rastet, kur e çmon të arsyeshme, se veprimet procedurale përmbarimore nuk mund të kryhen pa mbështetjen, ndihmën dhe prezencën e tyre.
2. Kërkesa për ndihmë ose prezencë të organit policor nga përmbaruesi gjyqësor privat i drejtohet titullarit të Policisë së Shtetit në juridiksionin e vendit të ekzekutimit, pesë ditë përpara se të kryhet procedura e ekzekutimit.
3. Në raste emergjence, kur është e nevojshme për të parandaluar rrezikun ndaj jetës, shëndetit ose pronës së përmbaruesit gjyqësor privat, ndihma dhe prania e punonjësve të  Policisë  së  Shtetit mund të kërkohet edhe verbalisht. Në këto raste, përmbaruesi gjyqësor privat i paraqet Drejtorit të Përgjithshëm të Policisë së Shtetit dhe kryetarit të Dhomës një informacion me shkrim jo më vonë se dy ditë nga kalimi i gjendjes së emergjencës.   
4. Rregulla të hollësishme lidhur kriteret, procedurën dhe mënyrën e bashkëpunimit dhe mbështetjes së  përmbaruesve gjyqësorë privatë nga Policia e Shtetit përcaktohen me udhëzim të përbashkët të ministrit përgjegjës për rendin dhe sigurinë publike dhe ministrit. 

KREU VIII
TARIFAT

Neni 55
Tarifat fikse të veprimeve përmbarimore

1. Për fillimin e procedurave të ekzekutimit dhe kryerjen e veprimeve procedurale nga Shërbimi Përmbarimor Gjyqësor Privat, sipas parashikimeve të Kodit të Procedurës Civile, paguhet tarifa fikse. 
2. Masa e tarifës fikse caktohet duke mbajtur në konsideratë vlerën dhe llojin e detyrimit, si dhe kompleksitetin e veprimit procedural përmbarimor. 
3. Masa e tarifës fikse të veprimit përmbarimor, llojet e veprimeve përmbarimore të tarifuara dhe rastet e përjashtimit nga parapagimi i tarifës për kategori të caktuara përcaktohen me udhëzim të përbashkët të ministrit dhe ministrit përgjegjës për financat, pasi merret dhe mendimi me shkrim i Dhomës.

Neni 56
Tarifa e suksesit 

1. Përmbaruesi gjyqësor privat përfiton një tarifë suksesi, e cila mund të jetë në formën e një shume të caktuar, një përqindjeje të caktuar mbi vlerën e detyrimit të vjelë ose titullit të ekzekutuar, ose nëpërmjet kombinimit të të dyjave mbi vlerën e detyrimit të ekzekutuar. Masa e tarifës së suksesit caktohet në marrëveshjen mes kreditorit dhe përmbaruesit gjyqësor privat, sipas rregullave të parashikuara në këtë ligj. 
2. Ministri dhe ministri përgjegjës për financat përcaktojnë me udhëzim të përbashkët nivelin minimal dhe maksimal të zbatimit të vlerës së tarifës së suksesit për veprimet përmbarimore. Tarifa e suksesit nuk parapaguhet dhe nuk i ngarkohet debitorit.

Neni 57
Rastet e pakthyeshmërisë së tarifës

1. Në rastet e ekzekutimeve të pasuksesshme, kur nga përmbaruesi gjyqësor privat janë kryer në mënyrë të rregullt dhe të ligjshme të gjitha veprimet procedurale, tarifat fikse janë të pakthyeshme. 
2. Kur pala kreditore ka paguar tarifën fikse të fillimit të procedurës përmbarimore dhe detyrimi përmbushet në mënyrë vullnetare nga pala debitore, brenda afateve ligjore, tarifa fikse e fillimit të procedurës është e pakthyeshme.

KREU IX
KONTROLLI I VEPRIMTARISË SË PËRMBARUESVE GJYQËSORË PRIVATË
[bookmark: _Toc327975388]
Neni 58
Kontrolli veprimtarisë së përmbaruesve privatë nga ministria

1. Veprimtaria e përmbaruesve gjyqësorë privatë apo zyrave të përmbarimit privat kontrollohet nga ministria në përputhje me këtë ligj dhe legjislacionin në fuqi për inspektimin në Republikën e Shqipërisë. 
2. Ministria ka të drejtë, kryesisht ose me kërkesën e palëve të interesuara, të kontrollojë veprimtarinë e përmbaruesve gjyqësorë privatë dhe të marrë masat e nevojshme për të eliminuar ose sanksionuar shkeljet e konstatuara.
3. Ministria ka detyrimin, që të paktën çdo katër vjet, të kontrollojë veprimtarinë e përmbaruesve gjyqësorë privatë. 
4. Ministria ka të drejtë:
a) të analizojë regjistrat e ekzekutimit, dosjen e çështjes në ekzekutim, dokumentet e ekzekutimit, të dhënat dhe materialet e tjera arkivore të përmbaruesit gjyqësor privat, faturat e tarifave përmbarimore dhe rimbursimet e shpenzimeve të paguara për përmbaruesin gjyqësor privat, veprimet në llogarinë e veçantë bankare dhe veprime të tjera financiare që lidhen me procedurat e ekzekutimit, për aq sa është e domosdoshme për të verifikuar përmbushjen e kushteve formale ligjore;
b) të kërkojë nga përmbaruesi gjyqësor privat të gjithë informacionin e nevojshëm në lidhje me veprimtarinë e tij;
c) të kërkojë raporte për masat e marra nga përmbaruesi gjyqësor privat për ekzekutimin e çështjeve përmbarimore;
ç) të analizojë punën e zyrave të përmbarimit privat, për të verifikuar zbatimin e standardeve profesionale të përmbaruesve gjyqësor privatë;
d) të kërkojë nga bankat akses në të dhënat e llogarisë bankare të përmbaruesit gjyqësor privat, për efekt të kontrollit, të veprimeve të kryera nga kjo llogari, në përputhje me legjislacionin në fuqi; 
5. Ministria, pas kryerjes së kontrollit, mund të urdhërojë marrjen e masave për korrigjimin e shkeljeve të kryera nga përmbaruesit gjyqësorë privatë dhe mund të caktojë një afat për korrigjimin e këtyre shkeljeve ose, kur është rasti, mund të urdhërojë fillimin e procedimit disiplinor ndaj përmbaruesit.
6. Rregulla të hollësishme për kontrollin e veprimtarisë së përmbaruesve gjyqësorë privatë përcaktohen me udhëzim të ministrit.
7. Ministria, në përmbushje të funksioneve të kontrollit, mund të kërkojë mbështetjen e Dhomës për kryerjen e inspektimeve të përbashkëta.
8. Kontrolli i veprimtarisë së përmbaruesve gjyqësorë privatë kryhet nga nëpunësit e strukturës përgjegjëse në ministri. Në rastet e mungesës së burimeve njerëzore, si dhe mbulimit të fushave specifike, ministria mund të angazhojë ekspertë të jashtëm të pavarur. Kriteret, procedurat e përzgjedhjes dhe shpërblimit të ekspertëve të jashtëm të pavarur, të cilët do të angazhohen në kryerjen e kontrollit, përcaktohen me udhëzim të ministrit.
[bookmark: _Toc327975389]
Neni 59
Mbikëqyrja e veprimtarisë së përmbaruesve gjyqësorë privatë nga Dhoma

1. Pavarësisht kontrollit që kryhet nga ministria, sipas këtij ligji, Dhoma kryen mbikëqyrjen e veprimtarisë së përmbaruesve gjyqësorë privatë, dhe të ndihmëspërmbaruesve, në lidhje me respektimin e Kodit të Etikës, standardeve profesionale dhe përmbushjen e detyrimeve si anëtar i Dhomës. Dhoma kryen mbikëqyrje të rregullt të veprimtarisë të paktën një herë në dy vjet.
2. Dhoma përcakton që mbikëqyrja të kryhet nga një organ i veçantë, i krijuar për këtë qëllim, i cili raporton periodikisht pranë Dhomës dhe këshillon mbi veprimet që duhet të ndërmerren në përputhje me rezultatin e mbikëqyrjes.
3. Dhoma mund të vihet në lëvizje për kryerjen e mbikëqyrjes me nismën e saj, bazuar në ankesën e një pale ose në ankesën e një pjesëmarrësi në procedurën e ekzekutimit.
4. Dhoma, nëse konstaton shkelje në veprimtarinë përmbarimore të një përmbaruesi gjyqësor privat, urdhëron përmbaruesin të eliminojë të gjitha mangësitë në punën e tij, brenda afatit të përcaktuar prej saj dhe/ose bën kërkesë për hetim të thelluar, në përputhje me pikën 1, të nenit 62, të këtij ligji.
5. Dhoma dorëzon pranë ministrisë raportin e mbikëqyrjes brenda 10 ditëve nga përfundimi i këtij procesi.
6. Rregulla të hollësishme për mbikëqyrjen e veprimtarisë dhe sjelljen profesionale të përmbaruesve gjyqësorë privatë, si dhe ndihmëspërmbaruesve, sipas pikës 1 të këtij neni, përcaktohen nga Dhoma.
[bookmark: _Toc327975391]
Neni 60
Raporti për veprimtarinë e përmbaruesve

1. Përmbaruesi gjyqësor privat ka detyrimin t’i paraqesë ministrisë dhe Dhomës në formë elektronike një raport vjetor statistikor për veprimtarinë e tij. Raporti përfshin edhe informacion në lidhje me administrimin e llogarisë bankare të veçantë, sipas parashikimeve të nenit 42 të këtij ligji.
2. Përmbaruesi gjyqësor privat ka detyrimin t’i paraqesë ministrisë një raport me shkrim në lidhje me veprimtarinë përmbarimore të kryer gjatë një viti. Raporti vjetor dërgohet brenda tremujorit të parë të vitit pasardhës.
3. Raporti përmban të dhënat e mëposhtme:
a) numrin e çështjeve përmbarimore të regjistruara në regjistrin e çështjeve përmbarimore;
b) numrin e çështjeve të pushuara si të ekzekutuara tërësisht, të pezulluara dhe aktive.
4. Dhoma, për çdo vit kalendarik, dorëzon pranë ministrit një raport vjetor statistikor përmbledhës për veprimtarinë e të gjithë përmbaruesve gjyqësorë privatë. 
5. Forma, modalitetet dhe të dhënat që përmban raporti statistikor i veprimtarisë së përmbaruesit gjyqësor privat përcaktohen me urdhër të ministrit.

KREU X
PROCEDIMI DISIPLINOR

Neni 61
Fillimi i hetimit disiplinor

1. Ministri vendos të fillojë hetimin për shkeljen e pretenduar ose të arkivojë një ankesë, brenda tre muajve nga marrja e ankesës.
2. Ministri, brenda gjashtë muajve nga dita e marrjes së vendimit për fillimin e hetimit, fillon procedimin disiplinor duke i paraqitur Komisionit Disiplinor raportin e hetimit ose merr vendim për mbylljen e hetimit.
3. Ministri mund të zgjasë afatin e hetimit, të parashikuar në pikën 2, të këtij neni, në raste komplekse, për arsye të shtimit ose ndryshimit të objektit të hetimit, ose në rast sëmundjeje ose pamundësisë së përmbaruesit gjyqësor privat, sipas parashikimeve të Kodit të Procedurave Administrative.
4. Në rastet kur, pas kalimit të afateve të parashikuara në pikat 2 ose 3, të këtij neni, dalin prova të reja, mbi bazën e të cilave ka shkaqe të arsyeshme të besohet se shkelja mund të ketë ndodhur, ministri riçel hetimin, me kushtin që të mos jenë parashkruar afatet, sipas përcaktimeve të nenit 85 të këtij ligji.

Neni 62
Ankesat

1. Çdo individ, person juridik, ose Dhoma ka të drejtë t’i paraqesë ministrit ankesa të arsyetuara me shkrim. 
2. Në rastet kur ka të dhëna të besueshme që përmbaruesi mund të ketë kryer shkelje disiplinore, çdo funksionar publik, që ka dijeni, duhet të informojë ministrin.
3. Ministri ka detyrimin të shqyrtojë të gjitha ankesat, përveç atyre anonime. Ankuesi ka të drejtë të kërkojë ruajtjen e konfidencialitetit.
4. Ministri i konfirmon ankuesit marrjen e ankesës brenda 30 ditëve. Ministri i njofton ankuesit vendimin për arkivimin e ankesës, për fillimin e hetimit, shtimin ose ndryshimin e objektit të tij, si dhe mbylljen e hetimit, brenda 15 ditëve nga marrja e vendimit përkatës.
5. Tërheqja e ankesës nga ankuesi nuk sjell arkivimin e ankesës dhe mbylljen e hetimit të filluar, nëse ministri vlerëson që ka shkaqe të mjaftueshme për kryerjen e hetimit me iniciativën e tij. 
6. Formulari i ankesës publikohet në faqen zyrtare të ministrisë.

Neni 63
Fillimi i hetimeve kryesisht

1. Ministri fillon hetimin me iniciativën e vet, bazuar në të dhëna thelbësore dhe mbi fakte që rezultojnë nga burime të besueshme, mbi bazën e të cilave lind dyshimi i arsyeshëm se shkelja mund të jetë kryer. Informacionet që përftohen nga media ose nga ankues anonimë mund të shërbejnë si indicie për të filluar një hetim kryesisht.
[bookmark: _Hlk496878520]2. Ministri nxjerr urdhër të arsyetuar për fillimin e hetimit kryesisht, duke parashtruar rrethanat faktike të verifikueshme. Urdhri i njoftohet ankuesit dhe përmbaruesit.

Neni 64
Bashkimi i hetimeve, shtimi dhe ndryshimi i objektit të hetimit

1. Në rast se gjatë hetimit ngrihen dyshime të arsyeshme se një shkelje tjetër mund të ketë ndodhur, ministri urdhëron shtimin ose ndryshimin e objektit të hetimit, në zbatim të nenit 63, të këtij ligji dhe njofton ankuesin, Dhomën dhe përmbaruesin gjyqësor privat.
2. Ministri bashkon hetimet, në rastet kur konstaton se ankesat ose hetimet e filluara u referohen të njëjtave fakte ose të njëjtit përmbarues.

Neni 65
Pezullimi i hetimeve

[bookmark: _Hlk496878880]1. Ministri urdhëron pezullimin e hetimit disiplinor kur është duke u zhvilluar hetim penal ose një proces gjyqësor penal, administrativ ose civil: 
a) në të cilat, njëra nga palët është përmbaruesi gjyqësor privat; 
b) shkelja e dyshuar lidhet me të njëjtat fakte, për të cilat do të merret vendimi. 
2. Hetimi pezullohet deri në dhënien e vendimit të formës së prerë të institucionit kompetent.
3. Ankuesi, përmbaruesi gjyqësor privat, gjykata, prokuroria, Dhoma dhe Komisioni Disiplinor njoftohen me shkrim për urdhrin e pezullimit. Gjykata, prokuroria ose institucione të tjera i dërgojnë ministrit pa vonesë çdo vendim që merret gjatë hetimit dhe procesit përkatës. 
4. Ministri u referohet vetëm fakteve mbi të cilat bazohet vendimi gjyqësor i formës së prerë. Vendimi gjyqësor i formës së prerë në favor të përmbaruesit nuk pengon hetimin nga ministri për të përcaktuar përgjegjësinë disiplinore të përmbaruesit.
5. Pezullimi i hetimeve ndërpret afatet e parashkrimit, të parashikuara nga neni 85 i këtij ligji. 
6. Urdhri për pezullimin e hetimit nuk ankimohet.

Neni 66
Të drejtat e përmbaruesit gjatë hetimit

1. Përmbaruesi gjyqësor privat është palë në proces që nga momenti i fillimit të hetimit, sipas neneve 61 ose 63, të këtij ligji, dhe i garantohet aksesi në dosjen e hetimit në atë masë që nuk cenon sekretin e hetimit.
2. Ministri mund të kërkojë nga përmbaruesi gjyqësor privat informacione, dokumente ose çdo provë që është e nevojshme për hetimin. 
3. Ministri i njofton përmbaruesit gjyqësor privat, ose përfaqësuesit të tij, si dhe Dhomës, vendimin për arkivimin e ankesës, për fillimin e hetimit, shtimin ose ndryshimin e objektit të tij, si dhe mbylljen e hetimit.

Neni 67
Ecuria e hetimeve

1. Objekti i hetimit tregon qartë elementet e shkeljes së pretenduar, sipas përcaktimeve në urdhrin për fillimin e hetimit, sipas parashikimeve të këtij ligji.
2. Ministri thërret dëshmitarë dhe mbledh të dhëna, dokumente dhe prova nga gjykata, prokuroria, institucione të tjera shtetërore, organizata, dëshmitarë dhe/ose nga përmbaruesi, dhe ndërmerr veprime të nevojshme për të hetuar dhe përcaktuar nëse shkelja e pretenduar ka ndodhur. 

Neni 68
Kërkesat për marrjen në pyetje

1. Kur ministri vlerëson se marrja në pyetje e përmbaruesit, dëshmitarëve ose personave të tjerë paraqet rëndësi për hetimin, i njofton ata lidhur me kohën dhe vendin e seancës së marrjes në pyetje.
2. Ministri merr masa për dokumentimin e seancës së marrjes në pyetje, sipas rregullave të parashikuara në këtë nen.
3. Regjistrimi audio i seancës së marrjes në pyetje përmblidhet në procesverbal dhe zbardhet, me kërkesë të palëve. Përmbaruesi nënshkruan procesverbalin e marrjes në pyetje, si dhe transkriptimin e regjistrimit audio. 
4. Regjistrimi audio, transkriptimi i tij, si dhe procesverbali i seancës së marrjes në pyetje bëhen pjesë e dosjes.

Neni 69
Kërkesat në lidhje me mbledhjen e provave nga institucionet e tjera

1. Çdo organ publik, person fizik ose juridik përmbush në kohë kërkesat e ministrit për marrje informacioni, dokumente ose prova të tjera që lidhen me hetimin, brenda afateve kohore të arsyeshme, të përcaktuara nga ministri në kërkesën e tij, me përjashtim të rasteve kur dhënia e tyre është e kufizuar me ligj. 
2. Ministri përsërit kërkesën në rastin kur personi ose subjekti, të cilit i drejtohet kjo kërkesë, nuk e përmbush atë brenda afatit të caktuar, duke informuar në rastin e personit juridik edhe drejtuesin e tij. Në rastin kur personi ose subjekti, të cilit i drejtohet kjo kërkesë, nuk përmbush kërkesën e përsëritur brenda afatit të caktuar, ministri njofton organin përgjegjës disiplinor. 
3. Nëse gjatë hetimit disiplinor të përmbaruesit gjyqësor privat ekziston nevoja thelbësore dhe specifike për të marrë dokumente, informacione, të cilat mbrohen nga legjislacioni për mbrojtjen e të dhënave personale, ministri mund t’i kërkojë gjykatës me juridiksion të përgjithshëm të shkallës së parë, lëshimin e një urdhri për dhënien e informacionit të kërkuar për përmbaruesin. Vendimi i gjykatës merret nga gjyqtari i vetëm në dhomë këshillimi, brenda 15 ditëve nga dorëzimi i kërkesës.
4. Kërkesa duhet të përmbajë ekzistencën e dyshimit të arsyeshëm se përmbaruesi gjyqësor privat ka kryer shkeljen, si dhe se informacioni i kërkuar është thelbësor për të përcaktuar nëse shkelja ka ndodhur.    

Neni 70
Dokumentacioni i hetimit

1. Struktura përgjegjëse në ministri dokumenton çdo veprim hetimor me procesverbal. 
2. Procesverbali duhet të përmbajë:
a) emrin dhe mbiemrin e personit përgjegjës që kryen veprimin; 
b) datën e kryerjes së veprimit; 
c) subjektin dhe objektin e veprimit; 
ç) pjesëmarrësit; 
d) përshkrimin e hollësishëm të veprimit të kryer; 
dh) nënshkrimin e inspektorit e të personave që marrin pjesë në këto veprime.
3. Me përfundimin e hetimit, struktura përgjegjëse në ministri harton raportin e hetimit, i cili përmban të paktën: 
a) emrin dhe mbiemrin e hartuesve të raportit; 
b) shkaqet për të filluar hetimin, subjektin dhe objektin e hetimit, sipas përcaktimeve të bëra në vendimin për fillimin e hetimit, ndryshimin ose shtimin e objektit të hetimit;
c) veprimet e kryera gjatë hetimit; 
ç) përmbledhjen e deklaratave të përmbaruesit gjyqësor privat përkatës dhe të personave të tjerë ose institucioneve;  
d) parashtrimin e fakteve të pranuara dhe të papranuara, ashtu si edhe të provave, si dhe vlerësimin e vërtetësisë dhe fuqisë provuese të tyre; 
dh) analizën ligjore të fakteve të pranuara që mbështesin përfundimin se shkelja disiplinore e pretenduar është kryer ose se hetimi duhet mbyllur; 
e) propozimin për mbylljen e hetimit ose për fillimin e procedimit disiplinor dhe propozimin për caktimin e masës disiplinore.

Neni 71
Përfundimi i hetimit

1. Në përfundim të hetimit, nëse ka dyshime të arsyeshme që përmbaruesi gjyqësor privat, ka kryer shkelje disiplinore, ministri fillon procedimin disiplinor, duke paraqitur në Komisionin Disiplinor raportin e hetimit së bashku me dosjen hetimore. 
2. Ministri mbyll hetimin, nëse provohet se pretendimet janë të pabazuara ose provat e mbledhura dhe rezultatet e hetimit të çojnë drejt përfundimit se: 
a) provat janë të pamjaftueshme për të provuar kryerjen e shkeljes disiplinore; 
b) çështja ka qenë objekt i një hetimi të mëparshëm që është mbyllur ose për të cilën është dhënë vendim i formës së prerë, në kuadër të një procedimi disiplinor, përveç rasteve kur paraqiten fakte ose prova të reja; 
c) çështja është parashkruar në kohën kur është filluar hetimi, për shkak të kalimit të afateve; 
ç) përmbaruesi ka ndërruar jetë. 
3. Ministri i njofton vendimin përmbaruesit gjyqësor privat të interesuar ose përfaqësuesit të tij, ankuesit dhe Dhomës. Vendimi përmban arsyet për mbylljen e hetimit, sipas pikës 2 të këtij neni. 

Neni 72
Ridërgimi i çështjes ministrit

Nëse gjatë procedimit disiplinor, ministri merr informacion se ka dyshime të arsyeshme që mund të jetë kryer një shkelje tjetër, atëherë: 
a) i kërkon Komisionit Disiplinor të ndërpresë procedimin disiplinor, urdhëron shtimin ose ndryshimin e objektit të hetimit, kryen hetimin e nevojshëm dhe paraqet raportin e hetimit të mëtejshëm brenda 1 muaji nga ndërprerja e procedimit; ose
b) i kërkon Komisionit Disiplinor që të shtojë ose ndryshojë objektin e procedimit disiplinor, nëse nuk është e nevojshme kryerja e hetimeve të mëtejshme.

Neni 73
Komisioni Disiplinor

1. Komisioni Disiplinor përbëhet nga tre anëtarë me integritet dhe reputacion të lartë profesional, nga të cilët:
a) 1 anëtar zgjidhet nga Shkolla e Magjistraturës;
b) 1 anëtar zgjidhet nga Ministri i Drejtësisë;
c) 1 anëtar zgjidhet nga Dhoma nga radhët e përmbaruesve gjyqësorë privatë.
2. Kandidatët e zgjedhur sipas pikës 1, shkronjat “a” dhe “b”, të këtij neni, duhet të plotësojnë kushtet e mëposhtme:
a) të jenë shtetas shqiptarë;
b) të kenë përfunduar ciklin e dytë të studimeve universitare për drejtësi, ose diplomë të njësuar me të;
c) të kenë jo më pak se 10 vjet përvojë profesionale si jurist;
ç) të mos jenë shkarkuar nga detyra për shkaqe disiplinore, si dhe të mos kenë masë disiplinore në fuqi;
d) të mos kenë qenë dënuar me vendim gjyqësor të formës së prerë për kryerjen e një krimi;
dh) të mos kenë qenë anëtarë, bashkëpunëtorë ose të favorizuar të ish-Sigurimit të Shtetit në kuptimin e legjislacionit në fuqi për të drejtën e informimit për dokumentet e ish-Sigurimit të Shtetit të Republikës Popullore Socialiste të Shqipërisë;
e) në kohën e kandidimit, të mos kenë asnjë anëtar të familjes, si dhe të afërm të shkallës së parë që është përmbarues gjyqësor në detyrë.
3. Në përzgjedhjen e anëtarëve të Komisionit Disiplinor kanë përparësi kandidatët që zotërojnë titull ose gradë shkencore ose kanë eksperiencë të provuar shkencore dhe/ose profesionale në çështjet e së drejtës civile.
4. Rregulla të hollësishme për paraqitjen dhe trajtimin e shprehjeve të interesit, si dhe verifikimin e plotësimit të kushteve ligjore përcaktohen me urdhër të ministrit, me propozim të Dhomës.
5. Anëtarët e Komisionit Disiplinor emërohen për një mandat katërvjeçar, pa të drejtë rizgjedhjeje të menjëhershme.
6. Anëtarët e Komisionit Disiplinor zgjedhin në mbledhjen e parë Kryetarin e Komisionit Disiplinor, me një mandat dyvjeçar, me shumicën e të gjithë anëtarëve të komisionit.
7. Zgjedhja e anëtarit të Komisionit Disiplinor, sipas pikës 1, shkronja “c”, të këtij neni, duhet të synojë shmangien konfliktin e interesit.
8. Anëtarët e Komisionit Disiplinor duhet të jenë të pavarur e të paanshëm në vendimmarrjen e tyre.
9. Anëtarët e Komisionit Disiplinor duhet të tërhiqen nga shqyrtimi i çështjeve, kur ata kanë konflikt interesi, apo ka dyshime në lidhje me paanësinë e tyre, në përputhje me dispozitat e Kodit të Procedurave Administrative.
10. Komisioni Disiplinor zbaton, për aq sa është e mundur, rregullat e Kodit të Procedurave Administrative, kur ky ligj nuk parashikon rregulla të veçanta.
11. Mbledhja e Komisionit Disiplinor është e vlefshme kur janë të pranishëm më shumë se gjysma e anëtarëve të tij. Vendimet e Komisionit Disiplinor miratohen me shumicën e të gjithë anëtarëve të komisionit. Përveçse kur parashikohet ndryshe në këtë ligj, zbatohen për aq sa gjejnë zbatim dispozitat e ligjit për funksionimin e organeve kolegjiale të administratës shtetërore dhe enteve publike.
12. Komisioni Disiplinor është një organ ad hoc dhe mbështetet administrativisht nga Dhoma.
13. Rregulla të hollësishme për konstituimin, organizimin, funksionimin dhe shpërblimin e anëtarëve të Komisionit Disiplinor përcaktohen nga ministri, me propozim të Dhomës.

Neni 74
Procedura përpara Komisionit Disiplinor

1. Komisioni Disiplinor:
a) përcakton një datë për seancën dëgjimore, e cila duhet të jetë jo më vonë se 15 ditë nga data e marrjes së dosjes nga ministri; dhe
b) njofton palët për zhvillimin e seancës së paku 10 ditë përpara.
2. Afati i parashikuar në shkronjën “a”, të pikës 1, të këtij neni, mund të zgjatet deri në 45 ditë, nëse Komisioni Disiplinor është i bindur se ka arsye të rëndësishme për shtyrjen.
3. Komisioni Disiplinor duhet të marrë parasysh të gjitha rrethanat që kanë lidhje me çështjen.
4. Komisioni Disiplinor mund:
a) të marrë dëshmi shtesë, duke përfshirë thirrjen e dëshmitarëve; dhe
b) të angazhojë ekspertë, kur e konsideron të përshtatshme.
5. Nëse provat shtesë nuk mund të sigurohen, Komisioni Disiplinor mund të kërkojë nga ministri që të kryejë hetime të mëtejshme, duke specifikuar elementet e munguara dhe periudhën kohore për të cilën kërkohet hetimi.

Neni 75
Mbyllja e procedimit disiplinor pa seancë dëgjimore

1. Komisioni Disiplinor vendos mbylljen e procedimit disiplinor pa zhvilluar seancë dëgjimore nëse: 
a) shkelja disiplinore është parashkruar në kohën kur ka filluar hetimi, sipas parashikimeve të nenit 85 të këtij ligji; 
b) pas nisjes së procedimit, rezulton se çështja ka qenë objekt i një procedimi të mëparshëm; 
c) ka arsye të tjera për të mbyllur procedimin, në përputhje me parashikimet e nenit 71, pika 2, shkronja “ç”, të këtij ligji.
2. Heqja dorë nga ushtrimi i profesionit nga përmbaruesi gjyqësor privat nuk ndalon fillimin ose vazhdimin e procedimit disiplinor. 
[bookmark: _Hlk496885834]3. Komisioni Disiplinor mbyll procedimin disiplinor, sipas parashikimeve të pikës 1, të këtij neni, me vendim të arsyetuar me shkrim. Komisioni Disiplinor njofton palët për shkaqet e mbylljes së procedimit.

Neni 76
Bashkimi i procedimeve disiplinore, ndryshimi dhe shtimi i objektit të procedimit disiplinor 

1. Komisioni Disiplinor, kur konstaton që procedimi disiplinor u referohet të njëjtave fakte dhe të njëjtit përmbarues, mund të vendosë bashkimin e procedimeve. 
2. Komisioni Disiplinor, kur e çmon se çështja nuk mund të zgjidhet në mënyrë të drejtë dhe të rregullt, pa marrë në shqyrtim një ose disa pretendime të tjera për shkeljen disiplinore ndaj të njëjtit përmbarues gjyqësor privat, ka të drejtë:
a) të vendosë mbi pretendimet e ndryshuara ose të shtuara, nëse nuk është i nevojshëm hetimi i mëtejshëm, pasi të ketë dëgjuar palët në procedim; ose 
b) pa pezulluar procedimin disiplinor, t’i kërkojë ministrit të ndryshojë ose të shtojë objektin e procedimit disiplinor, në përputhje me këtë ligj, si dhe të hetojë këto pretendime të tjera të paktën brenda afatit njëmujor.  

Neni 77
Të drejtat dhe detyrimet e palëve gjatë procedimit disiplinor

1. Gjatë procedimit disiplinor, përmbaruesit gjyqësor privat ose përfaqësuesit të tij i sigurohet aksesi në dosje në masën që nuk cenon:  
a) interesat ligjorë të palëve ose personave të tretë; 
b) funksionet e organit vendimmarrës; 
c) qëllimin e procedimit disiplinor. 
2. Kur përmbaruesit i njoftohet se ndaj tij ka filluar procedim disiplinor, duhet që t’i bëhen të ditura të drejtat: 
a) për të paraqitur një parashtresë me shkrim në afatin e caktuar; 
b) për të marrë pjesë në seancë dëgjimore; 
c) për të thirrur dëshmitarë që mund të dëshmojnë fakte me interes për çështjen; 
ç) për të paraqitur dokumente; 
d) për të marrë masa të tjera për paraqitjen e provave në mbështetje të mbrojtjes së tij;
dh) për t’u përfaqësuar, sipas parashikimeve të Kodin të Procedurave Administrative. 
3. Komisioni Disiplinor mund t’i kërkojë përmbaruesit gjyqësor privat të paraqesë të dhëna, dokumente ose çdo lloj prove, si dhe të marrë pjesë në seancë dëgjimore. 
4. Palët kanë të drejtë të njoftohen për çdo vendim të Komisionit Disiplinor brenda 5 ditëve nga marrja e tij.

Neni 78
Seanca dëgjimore

1. Seanca dëgjimore për procedimet disiplinore është publike. 
2. Komisioni Disiplinor, kryesisht ose me kërkesë të palëve, mund të vendosë zhvillimin e seancës me dyer të mbyllura, në rastet kur:
a) publiciteti i seancës mund të dëmtojë moralin e shoqërisë ose mund të bëjë publike të dhëna sekrete që cenojnë sigurinë kombëtare, nëse kjo kërkohet nga autoritetet kompetente; 
b) është e nevojshme të mbrohet e drejta e jetës private, sekreti tregtar, ose të dhënat personale të përmbaruesit gjyqësor privat ose një personi tjetër;  
c) kur nga publiku kryhen veprime që prishin zhvillimin normal të seancës dëgjimore. 
3. Komisioni Disiplinor kur konsideron të nevojshme marrjen e provave shtesë, mund të shtyjë seancën për një periudhë jo më shumë se një muaj.

Neni 79
Pezullimi i procedimit disiplinor

Rregullat për pezullimin e hetimit disiplinor, sipas nenit 65, të këtij ligji, zbatohen për aq sa është e mundur për pezullimin e procedimit disiplinor.

Neni 80
Vendimet e Komisionit Disiplinor për çështjet disiplinore

1. Komisioni Disiplinor merr vendim në lidhje me: 
a) angazhimin e ekspertëve dhe përcaktimin e detyrave të tyre; 
b) shtyrjen e seancave; 
c) pranueshmërinë e provave;
ç) zgjidhjen e çështjes; dhe 
d) çdo çështje tjetër që Komisioni Disiplinor e vlerëson të nevojshme ose të përshtatshme në trajtimin e çështjes. 
2. Pas shqyrtimit të të gjitha fakteve dhe provave, Komisioni Disiplinor vendos: 
a) rrëzimin e kërkesës për procedim disiplinor, për shkak se faktet e pretenduara nuk kanë ndodhur ose ato nuk përbëjnë shkelje disiplinore; ose
b) pranimin e kërkesës, marrjen e një ose më shumë masave disiplinore dhe njoftimin e vendimit ministrit. 
3. Komisioni Disiplinor shqyrton masën disiplinore të propozuar nga ministri dhe jep vendim të arsyetuar me shkrim brenda dy javëve nga përfundimi i seancës.

Neni 81
Ekzekutimi i vendimeve

1. Ministria merr të gjitha masat e nevojshme për zbatimin e masave disiplinore dhe është përgjegjëse për mbikëqyrjen e zbatimit të të gjitha masave që vendosen në përfundim të procedimit disiplinor. 
2. Ministria siguron zbatimin e masave disiplinore: 
a) brenda një muaji, në rastin e gjobës;
b) brenda dy javëve në të gjitha rastet tjera, sipas vendimmarrjes së Komisionit Disiplinor. 
3. Në rastin e masës disiplinore me gjobë, përmbaruesi gjyqësor privat shlyen masën e gjobës, sipas afatit të përcaktuar në pikën 2, shkronja “a”, të këtij neni, në të kundërt, ndaj tij zbatohet masa disiplinore e pezullimit të licencës deri në çastin e shlyerjes së saj.

Neni 82
Publikimi i vendimeve disiplinore

1. Ministria dhe Dhoma publikojnë brenda 2 javëve, bazuar mbi informacionin e marrë nga Komisioni Disiplinor, çdo vendim të formës së prerë, në faqet e tyre zyrtare.
2. Botimi i vendimeve të Komisionit Disiplinor duhet të mbrojë të dhënat personale dhe të garantojë mbrojtjen e konfidencialitetit. Në çdo rast, nuk botohet asnjë informacion që mund të tregojë identitetin e përmbaruesit gjyqësor privat. 

Neni 83
Regjistri disiplinor

1. Ministria dhe Dhoma mbajnë një regjistër për çështjet disiplinore të filluara ndaj përmbaruesve gjyqësor privat, si dhe vendimet e formës së prerë për këto procedime. 
2. Komisioni Disiplinor mban të dhëna për të gjitha masat disiplinore në fuqi. Këto masa disiplinore shuhen dhe fshihen nga regjistri pas kalimit të afateve të mëposhtme: 
a) kur ka kaluar një vit nga pagesa e gjobës;
b) kur kanë kaluar tre vjet nga vendosja e masës disiplinore të pezullimit të licencës.
3. Masa disiplinore e heqjes së licencës së ushtrimit të veprimtarisë përmbarimore nuk fshihet nga regjistri.

KREU XI
SHKELJET DHE MASAT DISIPLINORE

Neni 84
Shkeljet disiplinore

1. Shkeljet e dispozitave të këtij ligji, kur nuk përbëjnë vepër penale, përbëjnë shkelje disiplinore. Konsiderohen shkelje nga përmbaruesi gjyqësor privat veprimet ose mosveprimet e mëposhtme:
a) shkelja në mënyrë të përsëritur e rregullave të parashikuara nga ky ligj dhe aktet nënligjore, që lidhen me ushtrimin e veprimtarisë së përmbaruesit gjyqësor privat dhe/ose shkelja në mënyrë të përsëritur e detyrave të parashikuara në nenin 37 të këtij ligji;
b) mospërmbushja me faj e veprimeve përmbarimore, që kanë cenuar të drejtën e palëve në proces ekzekutimi;
c) mosrespektimi i dispozitave të Kodit të Etikës dhe standardeve profesionale së përmbaruesit gjyqësor privat;
ç) shkelja e besimit të palës kontraktuese, nëpërmjet kryerjes së veprimeve korruptive me palën tjetër, për të mos ekzekutuar apo vonuar ekzekutimin e titullit ekzekutiv;
d) konflikti i interesit në një procedurë ekzekutive;
dh) mosevidentimi në mënyrë të rregullt i të gjitha akteve dhe veprimeve procedurale të kryera gjatë veprimtarisë së ekzekutimit;
e) shkelja e kërkesave të këtij ligji për ruajtjen e konfidencialitetit, sigurinë dhe mbrojtjen e të dhënave që merr, si rezultat i ushtrimit të veprimtarisë së vet gjatë procedurës së ekzekutimit;
ë) refuzimi për të lejuar strukturat përgjegjëse shtetërore për të ushtruar kontroll ndaj veprimtarisë procedurale të tij dhe refuzimi i pagimit të detyrimit profesional;
f) ushtrimi i praktikave të ndaluara, sipas nenit 38 të këtij ligji;
g) moslidhja e marrëveshjes së sigurimit të përgjegjësisë profesionale;
gj) fshehja me dashje e pengesave ligjore për licencim, sipas nenit 16 të këtij ligji;
h) zbatimi i tarifave ose rimbursimeve më të larta ose më të ulëta se niveli i parashikuar me udhëzimin e miratuar për këtë qëllim, ose afrimi i kreditorëve duke zbatuar tarifa më të ulëta në krahasim me nivelin e tarifave të parashikuara në udhëzimin e miratuar për këtë qëllim;
i) pakujdesi në drejtim të administrimit të zyrës, si pasaktësi në mbajtjen e regjistrave dhe të dokumentacionit;
j) tejkalimi i kompetencave të dhëna nga ligji;
k) trajtimi i pasurive dhe aseteve në kundërshtim me ligjin ose autorizimin e palëve;
l) bërja publike e rrethanave personale, familjare dhe financiare të mësuara gjatë kryerjes së veprimtarisë së përmbaruesit gjyqësor privat;
ll) refuzimi për t’u angazhuar në Programin e Detyrueshëm të Trajnimit  Vazhdues pa arsye të përligjura;
m) shkelja e detyrave, sipas akteve nënligjore në fuqi;
n) punësimi në detyrë publike, administrative ose mbikëqyrëse ose angazhimi në një shoqëri tregtare ose institucion publik ose në veprimtari si noter, avokat, veprimtari tregtare ose ndërmjetësuese ose ushtrimi i profesionit në kundërshtim me reputacionin, integritetin ose paanësinë e përmbaruesit gjyqësor privat në kundërshtim me nenet 12 dhe 13 të këtij ligji;
nj) kryerja e transaksioneve të veta në emër të një personi tjetër ose të transaksioneve të një personi tjetër në emër të vet, qenia palë në transaksione, për të cilat vepron edhe si përmbarues gjyqësor privat dhe/ose përvetësimi i aseteve të lëna në ruajtje si pjesë e veprimtarisë së tij si përmbarues gjyqësor privat;
o) shkelja e rregullave për krijimin, administrimin dhe ruajtjen e arkivit.
2. Nëse përmbaruesi gjyqësor privat kryen më shumë se një herë dhe/ose njëkohësisht dy nga shkeljet e parashikuara në shkronjat “d”, “dh”, “e”, “ë”, “g”, “i”, “k”, “l”, “ll”, “m”, “nj” dhe “o”, të pikës 1, të këtij neni, ai konsiderohet se ka kryer shkeljen e parashikuar në shkronjën “a”, të pikës 1, të këtij neni.

Neni 85
Masat disiplinore

1. Masat disiplinore jepen bazuar në natyrën dhe rëndësinë e shkeljes. Për kryerjen e shkeljeve të parashikuara në nenin 84, të këtij ligji, jepen masat disiplinore si më poshtë:
a) për shkeljet e përcaktuara në shkronjat “a”, “b”, “ç”, “f”, “gj” dhe “n”, heqje të licencës dhe çregjistrimin nga regjistrat;
b) për shkeljet e përcaktuara në shkronjat “c”, “d”, “dh”, “h”, “i”, “ll”, “m”, dhe “o”, me gjobë nga 50 000 deri 200 000 lekë;
c) për shkeljet e përcaktuara në shkronjat “e”, “ë”, “g”, “j”, “k”, “l” dhe “nj”, me pezullim të licencës nga tre muaj deri në dy vjet.
2. Masat disiplinore jepen brenda 6 muajve nga data e konstatimit të shkeljes, por jo më vonë se 2 vjet nga çasti i kryerjes së saj. Në këtë rast parashkrimi i masës fillon pas afateve të përcaktuara.
3. Masat disiplinore, të parashikuara në pikën 1, të këtij neni, mund të jepen vetëm me vendim të Komisionit Disiplinor.

Neni 86
E drejta e ankimit

1. Kundër vendimeve të Komisionit Disiplinor mund të bëhet ankim në gjykatën administrative kompetente brenda 45 ditëve nga data e njoftimit të vendimit.
2.Vendimi i Komisionit Disiplinor, pas kalimit të afatit të ankimit, ose kur lihet në fuqi nga gjykata, evidentohet në regjistrat e përmbaruesve gjyqësorë privatë të parashikuar në nenin 23 të këtij ligji. 
3. Në rastin e vendimit për heqje të licencës dhe çregjistrimin nga regjistrat, sipas shkronjës “a”, të pikës 1, të nenit 85, të këtij ligji, ministri merr masat e nevojshme për njoftimin e vendimit pranë Qendrës Kombëtare të Biznesit, me qëllim çregjistrimin nga regjistri tregtar.   

Neni 87
Arkëtimi i gjobave në buxhetin e shtetit

Gjoba e vendosur kundër subjekteve që pengojnë ekzekutimin e detyrueshëm të titujve ekzekutivë arkëtohet në buxhetin e shtetit.

KREU XII
DISPOZITA KALIMTARE DHE TË FUNDIT 

Neni 88
Dispozita kalimtare

1. Certifikatat e aftësisë profesionale, të lëshuara nga Ministri i Drejtësisë dhe licencat për përmbarues gjyqësor privat, të lëshuara përpara hyrjes në fuqi të këtij ligji, mbeten të vlefshme për sa kohë sa nuk bien ndesh me parashikimet e këtij ligji.
2. Parashikimet e bëra në pikat 1 dhe 4, të nenit 9, të këtij ligji, nuk sjellin pasoja për certifikatat e aftësisë profesionale të përmbaruesve gjyqësorë privatë dhe nuk cenojnë selinë ekzistuese të veprimtarisë së përmbaruesve gjyqësorë privatë ose të zyrave të përmbarimit privat, deri në momentin e hyrjes në fuqi të këtij ligji.
3.  Procedurat disiplinore të nisura ose në proces, në ditën e hyrjes në fuqi të këtij ligji, përfundojnë sipas dispozitave të zbatueshme përpara hyrjes në fuqi të këtij ligji.
4. Organet drejtuese të Dhomës, të zgjedhura në përputhje me parashikimet e ligjit nr. 10 031, datë 11.12.2008, “Për shërbimin përmbarimor gjyqësor privat”, të ndryshuar, qëndrojnë në detyrë deri në përfundim të mandatit.
5. Dhoma merr masat e nevojshme për ngritjen dhe fillimin e funksionimit të Qendrës Kombëtare të Trajnimit të Përmbaruesve, jo më vonë se 1 vit nga hyrja në fuqi e këtij ligji.
6. Ministria, në bashkëpunim me Dhomën, brenda 9 muajve nga hyrja në fuqi e këtij ligji, merr masa për evidentimin dhe marrjen në dorëzim të arkivave të padorëzuar ende ndër vite. Modalitetet e evidentimit dhe hapat që duhen ndjekur për marrjen në dorëzim të arkivave, sipas këtij ligji, përcaktohen me urdhër të ministrit. 
7. Çdo përmbarues gjyqësor privat dorëzon dosjen e plotë personale të rifreskuar pranë ministrisë, brenda 1 muaji nga miratimi i listës së dokumenteve dhe formatit të vetëdeklarimit nga ministri. Lista e dokumenteve që dorëzohen dhe formati i vetëdeklarimit të të dhënave të kërkuara përcaktohet me urdhër të ministrit, pasi merret mendimi i Dhomës, brenda 1 muaji nga hyrja në fuqi e këtij ligji.
8. Ngarkohen përmbaruesit gjyqësorë privatë të ndryshojnë emërtimin e shoqërive përmbarimore private në “zyrë e përmbarimit privat” dhe të plotësojnë kushtet e parashikuara në nenin 6, të këtij ligji, brenda 4 muajve nga hyrja në fuqi e këtij ligji. Mospërmbushja e këtij detyrimi përbën shkelje disiplinore dhe passjell fillimin e procedurës disiplinore ndaj përmbaruesit gjyqësor privat.


Neni 89
Aktet nënligjore

1. Ngarkohet Këshilli i Ministrave që, brenda 6 muajve nga hyrja në fuqi e këtij ligji, të nxjerrë aktet nënligjore, sipas nenit 24, pika 3, dhe nenit 39 të këtij ligji.
2. Ngarkohet Ministri i Drejtësisë të nxjerrë urdhrat dhe udhëzimet në zbatim të këtij ligji, brenda 6 muajve nga hyrja në fuqi e këtij ligji, në rast se nuk parashikohet një afat i ndryshëm në këtë ligj. 
3. Ngarkohet Ministri i Drejtësisë dhe ministri përgjegjës për financat që, brenda 6 muajve nga hyrja në fuqi e këtij ligji, të nxjerrin aktet nënligjore në zbatim të nenit 55, pika 3, dhe 56, pika 2, të këtij ligji. 
4. Ngarkohet Ministri i Drejtësisë dhe ministri përgjegjës për rendin dhe sigurinë publike që, brenda 6 muajve nga hyrja në fuqi e këtij ligji, të nxjerrin aktin nënligjor në zbatim të nenit 54, pika 4, të këtij ligji. 
5. Ngarkohet Dhoma Kombëtare e Përmbaruesve Gjyqësorë Privatë që, brenda 6 muajve nga hyrja në fuqi e këtij ligji, të marrë masat për ndryshimin e statutit të saj, si dhe miratimin e akteve nënligjore në kompetencë të saj, në përputhje me parashikimet e këtij ligji.

Neni 90
Shfuqizime

1. Ligji nr. 10 031, datë 11.12.2008, “Për shërbimin përmbarimor gjyqësor privat”, i ndryshuar, shfuqizohet. 
2. Aktet nënligjore të miratuara në zbatim të ligjit nr. 10 031, datë 11.12.2008, “Për shërbimin përmbarimor gjyqësor privat”, të ndryshuar, mbeten në fuqi deri në miratimin e akteve të reja nënligjore, për sa nuk bien në kundërshtim me parashikimet e këtij ligji. 

Neni 91
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.
KRYETAR
[bookmark: _GoBack]Gramoz Ruçi
Miratuar në datën 8.5.2019.

